# data[].attributes.body
Je li veće zadovoljstvo imati majku kakvu trebaš ili majku kakvu želiš?
O takvoj tematici piše Celeste Ng u svojoj knjizi Mali požari posvuda. Majka i kći, Mia i Pearl, godinu dana nakon što im je kuća izgorjela do temelja, sele se u naizgled savršen gradić Shaker Heights. Savršeni odnosi stanovnika, savršene okućnice, kuće, samo su neke od karakteristika toga grada. Dolazak majke i kćeri izazvati će veliku pozornost susjedstva. Taj gradić je jedan od 40 gradića u kojima su one živjele. U svakom su živjele tek toliko da Mia završi svoj fotografski projekt. Pearl ne razumije taj način života, ali voli svoju majku i pomirena je s njezinim odabirima. Pearl u međuvremenu upozna Moodyja i njegovu obitelj, suprotnosti nje i njezine majke. Pearl se zaljubljuje u njihov način života, znaju gdje pripadaju, znaju koje će uloge igrati, koje će odluke donijeti. I tako cijela obitelj, osim Izzy, koja je buntovnica, nemirna mlada djevojka koja postavlja pitanja za koja svi misle da je odgovor već poznat. Životi tih različitih obitelji postaju sve isprepleteniji, no to će sve dovesti do iskra pa tako i do požara.

Po ovoj je knjizi nastala i serija, i to s razlogom. Ne samo da ima modernu radnju, već način na koji je spisateljica priča u nama uzdiže to nekakvo iščekivanje i napetost. Tako se s lakoćom čita, no navede te na razmišljanje o možda naizgled tako jednostavnoj temi kao što je majčinstvo. Trenutno je to jedna od popularnijih modernih knjiga.

"Dijete roditelju nije samo osoba:
kad si roditelji, tvoje dijete je mjesto,
svojevrsna Narnia,
beskrajno, vječno mjesto
na kojem istodobno postoje
sadašnjost koju živiš, prošlost koje se sjećaš
i budućnost za kojom čezneš."

Toplo preporučujem ovu knjigu svakome tko voli čitati, a čak i onima koji to manje vole. Osoba sam koja ne čita previše, ali ova knjiga i bilo koja knjiga Celeste Ng laka je za čitanje i jako zanimljiva.

Dora Krković, 2. l, PŠVP

# data[].attributes.body
Ponoćni klub Christophera Pikea bavi se smrću dok se skupina terminalno bolesne djece sastaje u ponoć kako bi pričala priče. Hospicij Rotterham nije mjesto gdje djeca idu liječiti se, već umrijeti,, a petero prijatelja uz podršku simpatičnoga doktora Whitea organiziraju klub u kojem prepričavaju priče s temama smrti, izdaje i tuge, ali, unatoč temama, ostaju nasmijani i povezani. Nakon posebne priče dogovore se da, kada netko od njih umre, mora ostaviti znak iz zagrobnoga života, a kada za to dođe prilika, priča se zapetlja.

Glavni lik Illonka počinje kao optimist i vjeruje da alternativnim lijekovima može pobijediti dijagnozu, no tijekom djela njezino je mišljenje sve više u skladu s ostalima i počinje prihvaćati svoju sudbinu.
Fokus je Ponoćnog kluba na likovima i njihovim odnosima, što je odlično jer su svi glavni likovi jako zanimljivi i kompleksni. Događa im se mnogo stvari koje bi se događale normalnoj djeci, zbog čega se lako povezati s njima, ali cijelo vrijeme teško je izbjeći uvijek prisutne mračnije teme i ne prođe mnogo od trenutka kada uživaš u zgodama glavnih likova do trenutka kada te podsjete na svoju brzo prilazeću
sudbinu.

„Hrabrost nije odsustvo straha, već sposobnost da se s njim izravno suočimo i nadvladamo ga.“

OCJENA:⭐️⭐️⭐️⭐️⭐️

Jerko Alfier, 2. l, Prirodoslovna škola Vladimira Preloga

# data[].attributes.body
Ovo je knjiga o mladoj djevojci Kyi Clark. Bila je siromašna djevojčica koja je živjela s roditeljima te četvero braće i sestara. Njezin otac bio je alkoholičar zbog kojega su, prvo njezina majka, a potom i ostali članovi obitelji, pobjegli od kuće. U knjizi su prikazani Kyin život u gradiću Barkly Cove te njezino odrastanje bez obitelji. Zbog njezina izgleda i lokacije na kojoj živi, Kya je dobila

nadimak „djevojčica iz močvare”.

Djelo mi se izrazito svidjelo, pogotovo kasniji dijelovi knjige kada je Kya već odrasla.

Delia Owens odlično je prikazala Kyine emocije i opisala njezino odrastanje do u najsitnije detalje.

Svima preporučam da pročitaju ovu knjigu jer smatram da je u potpunosti

odlična te vjerujem kako uistinu vrijedi pročitati ovakvu knjigu (ili barem pogledati film).

„Nasmijala se za njegovo dobro, nešto što nikada nije učinila. Dala još jedan dio sebe samo

da bi imala nekoga drugog.”

⭐⭐⭐⭐⭐

I.P., PŠVP, 2. razred

# data[].attributes.headline
Robert T. Kiyosaki: Bogati otac, siromašni otac

# data[].attributes.subject
Robert T. Kiyosaki: Bogati otac, siromašni otac

# data[].attributes.body
Bogati otac, siromašni otac autobiografska je priča Roberta T. Kiyosakija o odrastanju s dvama različitim tipovima očinskih figura i njihovu utjecaju na njega. Cilj je ove knjige, prvenstveno mladim čitateljima, pomoći razviti financijsku pismenost, naučiti ih kako pravilno investirati novac u same sebe i objasniti im razliku između rada za novac i iskorištavanja novca da on radi za nas.

Kiyosaki započinje djelo uspoređujući dvojicu očeva – svoga siromašnog biološkog oca i bogatog oca njegova najboljeg prijatelja Mikea. Prvi je otac bio vrhunski obrazovan – imao je doktorat. Drugi otac nije završio ni osnovnu školu.
Bez obzira na njihovo školovanje, zajedničko obilježje očevima bilo je to što su imali uspješne karijere i cijeli su život vrijedno radili. Ipak, imali su drukčiji pogled na novac. Glavni cilj njegova biološkog oca bio je da Robert postigne dobre rezultate u školi kako bi našao dobro plaćen posao. Zato, kad ga je mladi Robert pitao kako da se obogati, nije znao točan odgovor jer nije znao kako stvarati novac. S druge strane, bogati otac njegova prijatelja znao je odgovor na to pitanje te mu je odao sve tajne bogatih koje nam je Kiyosaki objasnio u ovom djelu.

„Zabrinut sam zbog svih ljudi koji se toliko usredotočuju na novac, a ne na svoje najveće bogatstvo, a to je njihovo obrazovanje.“

Preporučujem li je za čitanje?
Odlična knjiga za mlađe generacije. Svi koji su zainteresirani za bolje upravljanje osobnim financijama trebali bi pročitati ovu knjigu.

Imamo li je u knjižnici?
Da!

Ocjena: ⭐️⭐️⭐️⭐️⭐️

Napisao: Filip Laketa, 3.a, Gimnazija Lucijana Vranjanina
Mentorica: Terezija Pavić-Pezer, prof.

# data[].attributes.body
„Straža“ je napet i uznemirujuć roman koji prenosi poznatu Sofoklovu tragediju „Antigona“ u današnji ratni Afganistan. Roman daje zadivljujući pogled na stvarnost ovoga modernog sukoba i snažan je izraz uzaludnosti rata.

Radnja se odvija u afganistanskoj provinciji Kandahar, a muški su likovi američki vojnici koji pokušavaju odraditi svoj posao i prilagoditi se novoj okolini dok im nedostaju oni koje su ostavili u svojoj zemlji. Nakon teške borbe, jedne večeri bivaju suočeni s teškim zadatkom. Nizam, Paštunka s invaliditetom, dolazi u kolicima i traži od njih dopuštenje da pokopa svoga brata Yusufa koji je poginuo u napadu na njihovu vojnu bazu. Vojnici na nju reagiraju ljubaznošću i sažaljenjem, preispitujući istodobno istinitost njezinih riječi.

Radnja se stalno vraća na trenutak kada su vojnici prvi put vidjeli Nizam, ispreplićući njezinu i njihovu priču. Svaki vojnik, prevoditelj i bolničar imaju svoje poglavlje, a mnogi likovi lutaju između snova i jave te ih budi i najmanji zvuk. Čitajući knjigu, osjećate se jednako dezorijentirani kao i sami likovi, osjetljivi na ono što misle i osjećaju dok gledaju u sebe i prosuđuju svoju lojalnost i dužnost prema vojsci naspram svoje simpatije prema Nizam. Ovaj roman nudi nova čitanja Sofoklove tragedije i čini ono što prethodne verzije Antigone nikada nisu: likove duboko plemenitima, potičući čitatelja da suosjeća sa svakim od njih.

Ali znam razlikovati dobro od zla, znam da se živi po pravilima, a netko je prekršio pravila i ružno nas povrijedio i ja bih se osjećao promašenim ako ne dam svoj doprinos.

Preporučam li je za čitanje?
Da. Vjerujem da će se ova knjiga mnogima svidjeti, posebno onima koje zanimaju druge kulture, vjere te način života vojnika i naroda u ratnim državama poput Afganistana.

Imamo li je u knjižnici?
Imamo je u knjižnici te je svima dostupna.

Ocjena: ⭐️⭐️⭐️⭐️

Napisala: L.B.J., 3.a, Gimnazija Lucijana Vranjanina

# data[].attributes.body
Roman Crvena voda kriminalistički je roman u čijem središtu zbivanja nije inspektor koji traga za nestalom osobom i na kraju uhvati krivca, već obitelj te nestale osobe, ali i svi oni na koje je nestanak osobno utjecao.

Radnja romana vodi nas u Misto, gradić nedaleko od Splita. Misto je sigurno, maleno mjesto, premaleno za zločin, pa kada se jedan dogodi, njegova magnituda potresa sve bez iznimke, a osobito one koji su najbliži središtu.

U drugim obiteljima postoje rođendani, postoje imendani, godišnjice braka. U njihovoj uza sve to postoji i taj dan. Tako su ga Jakov i ona zvali: Onaj dan, Taj dan. Dvadeset i treći rujna, dan kad je Silva nestala. (…) Onaj Dan, Silvin dan, dan oko kojeg se vrti njihov obiteljski život, kao oko svetka, slave, izopačene inverzije rođendana.

Ova knjiga nije samo napeti krimić koji nećete ispuštati iz ruku dok ne saznate počinitelja. Ovdje su u središtu ljudi i njihovi „obični“ životi u koje se umigoljio zločin i nastavio rovati kroz njih. Silvin lik prati sve poput kakvog fantoma ne popuštajući stisak nad njihovim životima, uvijek prisutan u vidu nesreće koja ih razdire. Knjiga zadire u nešto duboko osobno, opisuje kako se prvenstveno obitelj, ali i drugi uključeni u slučaj, nose s onim što ostane za nestalom osobom. Zadiremo u sve neugodnosti, u svu bol, nemoć. Proživljavamo ih s njima i zajedno tražimo Silvu, dok se svijet oko likova mijenja. I dok se izmjenjuju političke prilike, sviće novo doba, bol i dalje ostaje, a potraga nikad ne prestaje. Potraga postaje život.

Knjigu preporučujem za čitanje jer je izvrsno napisana i zanimljiva, a likovi su odlično okarakterizirani. Knjigu imamo u školskoj knjižnici pa je svi učenici mogu lako posuditi.

Ocjena: ⭐️⭐️⭐️⭐️⭐️

E. B., 3.a, Gimnazija Lucijana Vranjanina
Mentorica: Terezija Pavić-Pezer, prof.

# data[].attributes.body
Roman „Ljubavna oklada“ govori o romantičnoj priči Hallie i Jacka. Hallie, nakon što se jedno jutro iskrala iz sobe nekog muškarca, odlučila je okrenuti novu stranicu u svojem životu, kupila je novi apartman, promijenila frizuru te se odlučila prijaviti na dating aplikaciju, no prva osoba koju je tamo vidjela bio je Jack, lik iz čije sobe je pobjegla. Počeli su razgovarati i družiti se, ali ne u romantičnome smislu. Oboje su smatrali da su samo dobri prijatelji te da se ne sviđaju jedan drugome. Jedne su se večeri međusobno „natjecali“ te su postavili okladu: tko prvi nađe „ljubav svoga života“, može uzeti nešto od drugoga. Kako su tada postali veoma bliski, dogovarali su se da idu na spojeve s ljudima na istu lokaciju te da, ako im spoj ne ide onako kako su htjeli, zajedno odu po takose. Vrijeme je prolazilo, a tako se i bližilo vjenčanje Hallieve sestre. Hallie nije imala koga povesti, a živciralo ju je to što će njezin bivši biti tamo. Htjela ga je učiniti ljubomornim. Zbog toga se Jack ponudio da ode na vjenčanje kao njezina pratnja. E, to je vjenčanje promijenilo sve.

Ovo se djelo svidjelo ne samo meni, nego i ljudima širom interneta. Djelo je postalo popularno, ne samo zbog zanimljive priče, već i zbog drugih popularnih djela ove spisateljice. Naime, ovo je zapravo nastavak romana „Gospodin krivi broj“ koji govori o ljubavnoj priči Jackove sestre.

Ovdje se nalaze neki romantični citati koje većina ljudi žele da njima netko kaže ♥️:

„To nije mogao biti nitko osim tebe.“ – Jack

„Opčarala si mi tijelo i dušu, i volim te tri puta.“ – Jack

„Želim vječnost provesti sa svojim najdražim čovjekom.“ – Hallie

Ovaj je roman za sve one koji vole romantiku u svojem životu, ali je ne žele iskusiti. Ovo je djelo ugodno za čitanje, lako i brzo čitljivo, odnosno nema puno riječi koje nama, djeci, nisu poznate te smatram da bi većina mladih, pa čak i odraslih, uživala čitajući ovo djelo. Ja sam uživala dok sam čitala i nadam se da ćete i vi.

Petra Golub, 2. l, PŠVP

# data[].attributes.headline
Taylor Jenkins Reid: Sedam muževa Evelyn Hugo

# data[].attributes.subject
Taylor Jenkins Reid: Sedam muževa Evelyn Hugo

# data[].attributes.body
Sedam muževa Evelyn Hugo roman je koji govori o životu hollywoodske zvijezde Evelyn Hugo i o njezinih sedam muževa. Glavna je tema knjige Evelynin život te kako je ona postigla slavu i bogatstvo, ali i kakav su utjecaj njezine odluke imale na živote drugih ljudi.

Glavni lik romana, slavna glumica Evelyn Hugo, objavila je u svojoj 79 godini vijest će da dvanaest svojih haljina prodati na aukciji te će prikupljeni novac donirati za istraživanje karcinoma dojke. Evelyn je izabrala novinarku Monique Grant da napiše članak o aukciji njezinih haljina, ali ubrzo Monique saznaje da ju je Evelyn odabrala kako bi napisala njezinu biografiju. Monique je prihvatila ponudu, iako joj bilo čudno što je Evelyn izabrala nju pored ostalih, puno poznatijih novinara.

U sljedećim poglavljima Evelyn prepričava svoj život od trenutka kada se prvi put udala i došla u Hollywood. Ispričala je istinu skrivenu iza svih njezinih brakova i skandala za koju javnost nije znala. Čitatelji su saznali za sve njezine žrtve i zlostavljanje koje je morala podnijeti kako bi došla do željene slave, ali su upoznali i prijatelje koje je stekla te zabranjenu ljubav za kojom je patila.

Na kraju knjige otkrivamo zašto je Evelyn odabrala Monique za pisanje svoje biografije, kao i tragični događaj kojim je Evelyn utjecala na Moniquein život.

„Evelyn Hugo samo želi otići kući. Vrijeme je da se vrati svojoj kćeri, i ljubavnici, i najboljem prijatelju, i njezinoj majci.“

Preporučam li je za čitanje?

Da! Svakome bih preporučila da pročita ovu knjigu. Život Evelyn Hugo toliko je zanimljiv i uzbudljiv roman da nećete moći ispustiti knjigu iz ruku dok je ne pročitate.

Imamo li je u knjižnici?

Ne, ali može se posuditi u gradskoj knjižnici ili kupiti u gotovo svakoj knjižari.

Ocjena: ⭐️⭐️⭐️⭐️⭐️

Napisala:  Eva Žagrić, 3.a, Gimnazija Lucijana Vranjanina
Mentorica: Terezija Pavić-Pezer, prof.

# data[].attributes.body
Te strasti žestoke ljubavni je i fantastičan roman temeljen na radnji Romea i Julije. Roman je prvenstveno namijenjen tinejdžerima, ali i onima koji vole komplicirane i strastvene ljubavne priče.

Roman prikazuje politiku Šangaja 1920-ih i odnose između dviju suprotstavljenih obitelji, jedna je kineska, a druga ruska. Mlada i hrabra protagonistica Juliette Cai te njezin neprijatelj Roma Montagov moraju ostaviti svoju neriješenu ljubavnu prošlost iza sebe kada ljudi u njihovom gradu počinju iznenadno umirati zbog bolesti koja se počela širiti neočekivanom brzinom. Juliette i Roma odluče potajno raditi zajedno da otkriju tko ili što stoji iza svega, a pri tome moraju ignorirati međusobne čeznutljive i nostalgične poglede koje izmjenjuju kada nitko nije u blizini.

„Astra inclinant, sed non obligant.“ – „Zvijezde nas usmjeruju, ali nas ne obvezuju.“

Preporučam li je za čitanje?

Da! Knjiga se jako brzo čita, a njezin je vokabular jako širok i kreativan, što definitivno čini knjigu još ljepšom i zanimljivijom.

Imamo li je u knjižnici?

Ne, ali može se kupiti u knjižarama, naručiti preko interneta ili čak pročitati online.

Ocjena: ✭✭✭✭✭

Napisala: Iva Čičak, 3.a, Gimnazija Lucijana Vranjanina

# data[].attributes.body
Penelopa, mlada junakinja čiju priču malo tko zna. Osuđena na udaju za princa Odiseja, odlazi na Itaku gdje provodi svoj život kao kraljica, ali nije sve tako bajno kako se čini. S 12 sluškinja, mudra i odana Penelopa poigrava se udvaračima i produžuje vrijeme Odiseju da joj se vrati i preuzme natrag svoje kraljevstvo. Penelopa vodi kraljevstvo puno tajni, laži i prevara, što dovodi do nepravde prema sluškinjama čiju pravu priču zna samo Penelopeja. Ona je zanemarena strana Trojanskoga rata koja je jednako važna kako bi se slika upotpunila, a Margaret Atwood nam na snažan način Penelopinim očima prikazuje svijet u kojem sluškinje ne dočekaju pravedan kraj. Ova priča je savršena za one koji žele znati sve strane trojanskoga novčića, za one koji žele znati što se zapravo priča u svijetu mrtvih.

„Moj je prošli život imao mnogo teškoća, ali tko kaže da sljedeći neće biti gori? Čak i sa svojim ograničenim pristupom vidim da je svijet jednako opasan kao i u moje vrijeme, samo što bijeda i patnja vladaju u mnogo većim razmjerima. Što se tiče ljudske prirode, ona je jednako vulgarna.”

„Rečeno nam je da nemamo majku. Rečeno nam je da nemamo oca. Rečeno nam je da smo lijene. Rečeno nam je da smo prljave. I bile smo prljave. Prljavština je bila naša briga, prljavština je je bila naš posao, prljavština je bila naša stručnost, prljavština je bila naša krivnja.”

Djelo mi se jako svidjelo. Margaret je predivno i snažno prikazala Penelopu i sluškinje te njihovu sudbinu, koliko je svijet nepravedan prema ljudima nižeg staleža, a ništa se nije promijenilo ni sada. Žalosno je gledati takav svijet: nakon toliko godina čovjek bi pomislio da će se nešto promijeniti, poboljšati, da će ljudi razumjeti više, ali neće. Istina, žene imaju više prava sada nego što su imale prije, ali i dalje je taj otrovan korijen ljudskog poretka ostao isti. Svijet u kojem još uvijek vladaju muškarci, svijet u kojem imamo nadređene koje moramo slušati. Ovo djelo je dobar uzor za mlade, da vide da treba gledati širu sliku svake priče, da treba gledati i razmišljati izvan kutije, da treba gledati istinu.

Napisala: Ena Topolko, 4.k

# data[].attributes.body
If he had been with me autorice Laure Nowlin romantični je roman koji prati djevojku Autumn od prvog razreda srednje pa sve do mature. Roman je pisan u prvome licu. Autumn prepričava svoj život s prijateljima i dečkom s kojim nije uvijek sretna, a prema svome najboljemu prijatelju, koji živi samo kuću do njezine, uskoro počinje gajiti više od prijateljskih osjećaja. Knjiga je emocionalni rollercoaster i jako mi se svidjela. Kraj je po mome mišljenju glup i ne sviđa mi se, i to je jedini razlog zašto joj nisam dala odličnu ocjenu.

"I never know what to do to make you happy, do I?
"You make me happier than any other person ever has," I say, but he still won't look at me.
"Do I?" he says. I nod.
"Every day," I whisper.

Ocjena: ⭐️⭐️⭐️⭐️

Napisala: Chiara Barbarić, 3. razred, XIII. gimnazija

# data[].attributes.headline
T. Kiyosaki: Bogati otac, siromašni otac

# data[].attributes.subject
T. Kiyosaki: Bogati otac, siromašni otac

# data[].attributes.body
Bogati otac, siromašni otac knjiga je američkog poduzetnika i autora Roberta Kiyosakija, u kojoj autor zagovara razvijanje financijske inteligencije kao vještine neophodne za izlazak iz „utrke štakora“.

Autor u knjizi opisuje kako je kao dječak imao dvojicu očeva, siromašnog i bogatog. Obojica su vrijedno radili te su obojica bili uspješni. Razlika je bila u njihovu stavu prema novcu. Njegov biološki otac bio je vrhunski obrazovan te je imao doktorat, ali je cijeli život imao financijskih problema. S druge strane, otac njegova prijatelja Mikea postao je jedan od najbogatijih ljudi na Havajima, a nije završio ni osnovnu školu. Prvi je smatrao da je ljubav prema novcu izvor sveg zla, dok bi drugi govorio da je izvor sveg zla nedostatak novca. Autor je dugi niz godina slušao savjete bogatog i siromašnog oca, što mu je omogućilo pogled iz šire perspektive. Znanje koje je stekao pretočio je u ovu knjigu objašnjavajući novčani tijek, poreze, ulaganja… te je pomogao milijunima ljudi diljem svijeta da postanu financijski slobodni.

„Najmoćnija imovina koju imamo jest naš um. Ako je dobro uvježban, može stvoriti golemo bogatstvo u trenutku.“

Preporučam li je za čitanje?

Svima koji žele biti financijski slobodni, ova će knjiga pružiti čvrst temelj za izgradnju bogatstva u budućnosti. Čitanjem ove knjige obavili ste prvi korak u ostvarivanju toga cilja.

Imamo li je u knjižnici?
Da!

Ocjena: ⭐️⭐️⭐️⭐️⭐️

Napisao: David Petar Bratim, 3.a, Gimnazija Lucijana Vranjanina

# data[].attributes.body
Moja autobiografija knjiga je sir Alexa Fergusona, čuvenog trenera Manchester Uniteda. U knjizi ćete upoznati ovog trenera iz potpuno drugog kuta, njegovo shvaćanje nogometa i taktike te ćete doživjeti njegove emocije.
Čitajući knjigu, upoznajemo Fergusonov karakter koji ga je doveo do slave. Bio je poseban po tome što je svojim igračima govorio sve bez dlake na jeziku, ali je opet bio meka srca. Njegova trenerska karijera trajala je dugih 39 godina zbog njegove stalne želje za novim trofejima. Ovu sam knjigu pročitao prošlo ljeto. Odlučio sam je pročitati zato što je Ferguson jedan od najvećih trenera svih vremena. Htio sam saznati više o njegovoj nogometnoj psihologiji i filozofiji. Pročitao sam je vrlo brzo jer je svako poglavlje na svoj način zanimljivo. Zanimljivo mi je bilo što je opisao i velike igrače s kojima je radio, na primjer Davida Beckhama, Cristiana Ronalda, Rija Ferdinanda i druge.

,,Ako izgube vjeru u vaše znanje, gube i vjeru u vas.”

Preporučam li je za čitanje?
Naravno! Preporučio bih je svim ljubiteljima nogometa jer će zasigurno naučiti nešto novo. Meni se svidjela na prvi redak. Nadam se da će se svidjeti i vama. Zasigurno nećete požaliti ako je pročitate.

Imamo li je u knjižnici?
U školskoj je knjižnici nemamo.

Ocjena: ⭐️⭐️⭐️⭐️⭐️

Napisao: Borna Kahlina, 3.b, Gimnazija Lucijana Vranjanina

# data[].attributes.headline
Lucy Maude Montgomery: Anne od Zelenih zabata

# data[].attributes.subject
Lucy Maude Montgomery: Anne od Zelenih zabata

# data[].attributes.body
Anne od Zelenih zabata obiteljski je roman. Radnja započinje krajem 19. stoljeća na Otoku princa Edwarda, u malom mjestu Avonlea, kada Marilla i Matthew, postariji brat i sestra, zabunom posvoje jedanaestogodišnju Anne. Ona je živahna i pomalo svojeglava, ali dobronamjerna crvenokosa djevojčica koja i puno mašta i puno priča, što je suprotno od onog što su Marilla i Matthew željeli – posvojiti poslušnog dječaka koji će im pomoći u radu na njihovu imanju Zeleni zabati. Anne se zbog njezine naravi događaju mnoge zgode i nezgode, ali uspijeva se uvući u srca stanovnika Avonlee i čitatelja.
Ovaj je roman jedna topla, neopterećujuća priča o odrastanju i neočekivanoj promjeni koja je poboljšala nečiji život. U njoj se isprepliće više tema – ljubav, prikaz tadašnjeg života i položaj žena u vremenu kada su se muškarci više cijenili.

„ Ja činim toliko grešaka. Ali tada pomislim i na one greške koje ne radim, iako bih mogla.“
„Ali, doista, Marilla, pa može li itko jako dugo ostati tužan u tako zanimljivom svijetu?“
„Anne, nemoj potpuno odustati od svake romantike. Malo romantike dobra je stvar… ne previše, naravno… ali sačuvaj malo romantike, Anne, sačuvaj malo.“

Adaptacije romana: Anne od Zelenih zabata (1985.) i Anne with an E (2017.)

Preporučam li je za čitanje?
Da! U sadašnjem užurbanom vremenu ovaj će nas roman opustiti i nasmijati te podsjetiti na dječju nevinost i otvorenost.

Imamo li je u knjižnici?
Ne.

Ocjena: ⭐️⭐️⭐️⭐️⭐️
Napisala: Marina Lisica, 3.c, Gimnazija Lucijana Vranjanina

# data[].attributes.body
Umorstva u Rue Morgue kratka je priča u kojoj se rješava stravično ubojstvo majke i njezine kćeri. Priča je namijenjena svim ljubiteljima „krimića“, a cilj joj je držati čitatelje u neizvjesnosti do samoga kraja.
Jedne tihe noći u Parizu, u mirnoj, sporednoj ulici, začuje se nekoliko prodornih vrisaka. Dolazili su iz kuće madame L'Espanaye i njezine kćeri mademoiselle L'Espanaye, koje su bile vrlo samozatajne Parižanke. Brzo se ispred kuće okupila skupina susjeda zajedno s dvojicom policajaca. Kada su ušli, zatekli su stravičan prizor: kćer je u sobi ugurana u otvor dimnjaka s glavom prema dolje, a majka je pronađena u malom dvorištu iza kuće: ležala je nepomično s glavom odvojenom od tijela i vidljivim ozljedama po cijelome tijelu. Nakon što je o tom događaju pisao časopis Gazette des Tribunaux, amaterski detektiv Auguste Dupin i njegov prijatelj sami su odlučili pronaći ubojicu. Uz odobrenje perfekta policije, obišli su i pomno pretražili mjesto zločina, na kojem su pronašli detalj koji je promaknuo policiji. Kako ih je taj sitan, ali za Dupinov domišljat um dovoljan detalj doveo do počinitelja, saznajte sami u školskoj knjižnici gdje se krije ova knjiga.

„Zadovoljan sam što sam ga porazio na njegovu vlastitu području.“

Preporučam li knjigu za čitanje?
Da, knjiga je vrlo zanimljiva. Zagonetnim ubojstvom i Dupinovom inteligentnom istragom privlači čitateljevu pozornost i potiče ga na nastavak čitanja.

Ocjena: ⭐⭐⭐⭐⭐

Napisao: Tin Islamović, 3. a, Gimnazija Lucijana Vranjanina
Mentorica: Terezija Pavić-Pezer, prof.

# data[].attributes.body
Ova knjiga zapravo je spoj više legendi grčke mitologije u jednu zanimljivu, složenu priču. Knjiga je većinom napisana u 1. licu, kretska princeza Arijadna prepričava nam kako je pomogla atenskom princu Tezeju da porazi Minotaura te kako ju je on prevario i ostavio na pustom otoku Naksosu. Neke od poznatih legendi koje su spomenute u djelu jesu legende o Minosu, Posejdonu i Pasifaji, Dedalu i Ikaru, Tezeju i Minotauru, Arijadni i klupku vune, kralju Midi, Helileju, Perzeju i Meduzi...
Citati:
„Slan od mora i oblijepljen priljepcima, Posejdon je izronio iz oceanskih dubina u veličanstvenome kovitlavcu soli i bijesa.“
„Atena se sručila na Meduzinu kosu i okrunila je živim zmijama. Oduzela joj je ljepotu i učinila joj lice toliko strašnim da bi okamenila svakoga tko bi u nju pogledao.“

Moje mišljenje i preporuka:
Govoreći kao netko tko voli grčku povijest i mitologiju, knjiga mi je bila jako zanimljiva i osvježila mi je pamćenje o nekim od najpoznatijih legendi grčke mitologije. Nikada dosad nisam pročitala knjigu koja je obuhvatila ovoliko kraćih priča, anegdota i legendi i jako mi se sviđa kako je autorica uspjela održati tijek radnje uz puno digresija i epizoda.
Također su mi se svidjeli brojni opisi krajolika Krete i Naksosa puni vizualnih, taktilnih i olfaktivnih pjesničkih slika.

Ocjena: ⭐️⭐️⭐️⭐️
Ovoj knjizi dajem ocjenu 4 od 5, zato što mi se svidjela, ali po mojem mišljenju nedostajalo je još malo fantastičnih, neočekivanih elemenata mitologije.

Jana Bulj Husar, 2.l

# data[].attributes.body
Šest vrana prvi je dio istoimene duologije fantastične spisateljice fantastike Leigh Bardugo. Šest vrana, šest prijatelja i šest žrtava grada Ketterdama kreću na nemoguću misiju, vođeni različitim razlozima i moralnim vrijednostima, ponekad jedva i uspijevaju raditi zajedno. Iako knjiga prati šest glavnih likova, neki glavni likovi su glavniji od drugih. Vođa grupe, Kaz Brekker, Dirtyhands, Bastard of the Barrel ili Demjin ujedno je i najveća žrtva samoga grada kojim pokušava ovladati.

"Never make decisions out of fear, Jesper, only out of spite."

Ovaj sam citat izabrala jer prikazuje izvrnuti pogled na svijet, kojim Kaz svejedno uspijeva ostvariti svoje ciljeve u gradu ološa i kriminala.

Preporučujem li knjigu?
Da! Ako volite fantastiku, netipične ljubavi i napetu radnju obavezno se ugrijte u dekicu i čitajte o šest vrana ove zime!

Ocjena : ⭐⭐⭐⭐⭐

Sanja Hanić, bivša učenica :)

# data[].attributes.body
Moja igra autobiografija je jednog od najboljih veznjaka svih vremena, Luke Modrića. U knjizi upoznajemo Lukine borbe na terenu i izvan njega, kao i njegove najveće uspjehe koje je kao igrač mogao postići.

U knjizi upoznajemo Lukin karakter, emocije, teški rad i njegov pogled na nogomet. Luka je poseban po tome što je iz najgorih uvjeta, čuvajući ovce na obroncima Velebita u zadarskom zaleđu, prerastao u jednog od najboljih igrača svoje generacije. Nikada ništa nije prepustio slučaju i uvijek je davao sve od sebe. Prošao je put od Dinama do Tottenhama i na vrhuncu je stigao u „Kraljevski klub“. Ovu sam knjigu pročitao više puta jer sam sportaš, a u sportu uvijek želiš biti najbolji. Luka nije kao većina nogometaša došao iz bogate obitelji, gdje mu je sve bilo omogućeno i zato je specifičan. Imao je motiv da postane najbolji i unatoč brojnim usponima i padovima došao je do veličanstvenog uspjeha.

,,Iz iskustva znam, najbolje stvari nikad ne dolaze lako.“

Preporučam li je za čitanje?
Naravno! Ova je knjiga savršena za motiviranje mladih sportaša i ljudi koji imaju neki cilj.
Meni se jako svidjela a nadam se da će se i vama.

Ocjena:⭐️⭐️⭐️⭐️⭐️

Napisao: Fabijan Kufner, 3.b, Gimnazija Lucijana Vranjanina

Mentorica: Terezija Pavić-Pezer, prof.

# data[].attributes.body
Kada je prvi put bio zapažen, 2130. godine, Svemirska straža mu je samo dodijelila broj kao i svakom drugom asteroidu. Nalazio se izvan Jupiterove staze, a astronomi su zaključili da se ne giba uobičajenom putanjom za asteroid te mu zato dali ime. Nazvan je Rama. Izgradila ga je nepoznata civilizacija, a njezine će tajne pokušati otkriti brojni znanstvenici i istraživači nakon što se jedna posada uputi ususret tom neobičnom objektu. Sve to zvuči kao neka moderna knjiga suvremenog doba, ali autor ove knjige rođen je početkom prošloga stoljeća, a knjigu je objavio u sedamdesetima.

„Valjak dugačak pedesetak i širok dvadesetak kilometara, Rama je gotovo smiješno podsjećao na običan kućni bojler.“
„Barem smo odgovorili na jedno staro pitanje. Mi nismo sami. Zvijezde za nas više nikad neće biti iste.“

Preporučujem li knjigu?
Da! Ali, s oprezom. Knjiga je prepuna informacija, detalja, znanstvenih i astronomskih pojmova. Savršena knjiga za sve analitičare i obožavatelje znanstvene fantastike. A ako ste spremni na sve to, što čekate?!

ocjena: ⭐️⭐️⭐️⭐️

Dominik Bengez, 2. g, Gimnazija Lucijana Vranjanina

# data[].attributes.body
Knjiga govori o Edbinu, dječaku koji dolazi iz bogate obitelji. U školi ga zadirkuju zbog imena i izgleda, a kod kuće svakodnevno sudjeluje u svađama i sluša opomene roditelja te sestrino podrugivanje.

Budući da zapravo nema prijatelja, Edbin vodi lažan život u kojem se pravi da svaki vikend izlazi s društvom, dok zapravo hoda po klubovima i kafićima potpuno sam. U drugom razredu gimnazije u razred do njegova došla je nova učenica Ema. Nikada prije nije razmišljao o djevojkama, ali u nju se zaljubio čim ju je prvi put pogledao. Predviđate li kraj? Radije pročitajte knjigu ;)!

„Tog sam trena shvatio da se ovako na brzinu ne mogu sjetiti ikoga tko mi nije rekao da sam glup, i to me je zaprepastilo.“

Citat sam odabrala zato što ga je Ema, osoba koja mu se jedina nikada nije rugala, upitala je li mu itko ikada rekao da je glup. To ga je potaknulo na razmišljanje te je shvatio da zapravo ne zna je li mu itko ikada rekao da nije glup. U ovom citatu se izvrsno prikazuje kako je to pitanje, koje zapravo ni nije bilo upućeno njegovoj inteligenciji, imalo velik utjecaj na njega i povrijedilo ga, uglavnom zbog osobe koja ga je postavila.

Preporučam li knjigu?
Da, knjigu bih svakako preporučila. Pisana je potpuno razumljivo i korišten je jezik sličan načinu govora današnjih tinejdžera. Lako je suosjećati s glavnim likom. Sve je opisano na način koji omogućava čitatelju da zamisli radnju. Knjiga je odlična za osobe koje vole priče s pozitivnom porukom, koje će ih dirnuti i osvijestiti ih da ima nade u svakoj situaciji.

Sve oko Edbinove priče mi se svidjelo i to je najzanimljivija knjiga koju sam čitala u zadnje vrijeme. Jedino što bih voljela jest da knjiga ima još poglavlja u kojima se prikazuje kako napreduju Edbinovi odnosi s obitelji, Emom, Lojzekom i Ivekom.

Ocjena: ⭐️⭐️⭐️⭐️⭐️

Rita Vorel, 2. l, PŠVP

# data[].attributes.headline
Janet Skeslien Charles: Pariška knjižnica

# data[].attributes.subject
Janet Skeslien Charles: Pariška knjižnica

# data[].attributes.body
Roman Pariška knjižnica inspiriran je životima mladih knjižničara u Parizu tijekom Drugog svjetskog rata. Radnja se odvija kao spoj dviju paralelnih životnih priča koje su potpuno drukčije i istovremeno povezane, a svaka od njih nudi nam priliku da iz nje učimo kako biti bolji ljudi. Likovi u knjizi žrtve su vlastite sudbine, ali i nenamjerno učinjenih pogrešaka. Knjiga je vrlo zanimljiva jer nam donosi perspektivu na koju nismo naviknuli, odnosno pogled antijunakinje na situaciju u kojoj je učinila veliku pogrešku koja je, unatoč njezinu priznanju i kajanju, nepopravljiva i neoprostiva.

"Ljubav dođe i ode i opet dođe. Čuvaj pravu prijateljicu. Nemoj ju pustiti.”

“Obuzdaj ljubomoru, kako ona ne bi pruzela kontrolu nad tobom.”

Preporučujem li knjigu?

Da! Ova knjiga vrijedna je čitanja jer nam otvara u potpunosti nov pogled na svijet i ljude koji u njemu žive. Uči nas kako da situaciju promatramo iz tuđe perspektive uz puno razumijevanja i suosjećanja. Također nam ukazuje na to koliko je jak naš utjecaj na bliske nam ljude, ali i koliki je njihov utjecaj na nas, što može promijeniti neke naše stavove i oblike ponašanja jer postajemo svjesni svoje odgovornosti spram drugih.

Ocjena: ⭐️⭐️⭐️⭐️⭐️

Lara Paić, 2. d, Gimnazija Lucijana Vranjanina
Mentorica: Dijana Pintarić, prof.

# data[].attributes.body
Kada je tridesetogodišnji Dean Nicholson napustio rodnu Škotsku i svoju svakidašnju životnu rutinu kako bi biciklom proputovao svijet i pronašao smisao života, nije ni slutio da će upravo taj smisao proći u bosanskim planinama. Naime, prolazivši zabačenim putem između Bosne i Crne Gore, čuo je molećiv mijauk koji ga je nagnao da stane. Mijauk je pripadao malenoj, izgladnjeloj mačkici. Naravno, nije ju mogao ostaviti samu, stoga ju je udobno smjestio u košaru na prednjoj strani bicikla.

Mačkica je dobila ime Nala jer je po svojoj neustrašivosti i želji da otkrije svijet nalikovala lavici iz crtića Kralj lavova. U početku je plan bio ostaviti Nalu u skloništu za napuštene životinje, no kako je vrijeme prolazilo, Nala i Dean postali su nerazdvojni par te više nije bio sumnje da će se Nala pridružiti njegovom putovanju.
Susret s mačkicom duboko je promijenio autorova razmišljanja te pogled na svijet, ali i uveo ga je u potpuno novu aktivnost – pomaganje napuštenim životinjama.

Danas je on instagramska senzacija (@1bike1world), a njegovi brojni pratitelji redovito doniraju novac skloništima za životinje.

"Nije mi to smetalo. Bio sam zadovoljan što sam na cesti i krećem se od mjesta do mjesta. To je vožnja kakvu sam volio, povratak prirodi za kojim sam čeznuo – iako nisam planirao to podijeliti sa zaigranom mačkom.
Svima preporučujem ovu knjigu, posebice ako želite zanimljivo te u nekim dijelovima neizvjesno štivo koje će vas duboko dirnuti i uvjeriti da na ovom svijetu još uvijek ima dobrih ljudi."

Ocjena: ⭐️⭐️⭐️⭐️⭐️

Vedrana Landek, 2. l

# data[].attributes.body
Sigurno vam je poznata Prometejeva priča; no jeste li se ikada zapitali otkuda ona potječe? Ovo je antičko djelo odgovor na to pitanje te, bez obzira na svoju starost (antika), ono postavlja pitanja s važnošću i u današnjem vremenu.

Djelo započinje u samom središtu događaja; Prometej, glavni lik ovog djela, upravo će biti kažnjen zbog širenja vatre čovječanstvu. Hefest ga veže za planinu lancima. No, Prometej se nastavlja opirati te je zbog ovoga daljnje kažnjen: da biste saznali što mu priredi Zeus, doduše, morat ćete pročitati ovaj klasik; reći ću, jedino, da mit koji ste vjerojatno čuli nije zapravo potpun! Prometejeva je sudbina drukčija.

Način pisanja i odnos grčkih bogova nije lako shvatljih suvremenom čitatelju te zato ovo djelo ne mogu preporučiti svakome, no ako ste ljubitelj klasike ili želite više saznati o Prometeju, smatram da će vam biti zanimljivo :). Ako ste pak neodlučni, djelo je relativno kratko; ne škodi pokušati.

OCJENA: ⭐️⭐️⭐️⭐️

Lukas Dlačić, 1.l

# data[].attributes.body
Roman Živjeti donosi nam prekrasnu, ali tešku ljubavnu priču. Govori o dvoje mladih i zaljubljenih koji prolaze razne životne probleme. S ovim ćete se likovima na jedan trenutak smijati, a već u drugom trenutku ćete ih htjeti utješiti u zagrljaju.

Na početku romana upoznajemo Alexa i Lenu. Voze se u autu, šute jer su posvađani. Sekundu poslije auto se preokreće, a njima čitav život projuri pred očima. Čuju se otkucaji srca, ali ne znamo čiji su. Već u sljedećem trenutku vraćamo se na sam početak, u elitnu londonsku četvrt gdje je živjela djevojčica čija je želja bila da postane nevidljiva i na dječaka u siromašnoj kući na livadi koji je oduvijek želio letjeti. Dvije potpune suprotnosti. Kraj romana me oduševio isto koliko me i rastužio. Nakon čitanja bila sam toliko očarana da danima nisam mogla prestati razmišljati o ovom romanu.

Preporučam li ovo djelo?

Ovaj roman preporučam mladima i onima koji vole ljubavne priče. Priča je odlično ispričana, čitatelju budi mnoga pitanja, ne samo pitanja o glavnim likovima ovoga romana već i ona životna pitanja. Nakon što pročitate ovu knjigu imat ćete drukčiji pogled na svijet.

„Mogao sam odbiti. Čitava bi mi večer, a vjerojatno i čitav život, otišli u drugom smjeru da sam odlučio odlučiti drugačije.“

„Koliko je licemjerno prešućivati, a željeti da nam nije prešućeno?“

„Bilo bi zanimljivo vidjeti kako bi svijet izgledao kada bismo svi izgovarali ono što pomislimo. Koliko bi loših brakova završilo, koliko bi se lažnih prijateljstava okončalo…“

„Najvažnije je da te činim živim.“

Ocjena: ⭐️⭐️⭐️⭐️

Napisala: Mirta Globočnik, 1.a, Gimnazija Lucijana Vranjanina

Mentorica: Ljiljana Centrih-Lovrić, prof.

# data[].attributes.body
..je fantastični, pustolovni i ljubavni roman za mlade, prva knjiga u njezinoj trilogiji Shadow and Bone, koja je inspirirana Ruskim Carstvom iz 19. stoljeća. Pratimo našu glavnu junakinju Alinu Starkov koja je vrlo mlada ostala siroče pa je postala pomoćnica jednog kartografa u kraljevoj vojsci. Njezin najbolji prijatelj iz djetinjstva, Malyen „Mal“ Oretsev, također se pridružio vojsci kao tragač. Oboje se pripremaju za svoje putovanje preko Shadow Folda ili Unsea, koje je bilo nevjerojatno mračno i na njihovom putu suprotstavili su se užasnim čudovištima volkrama. Dok prelazi the Fold, veliko jato volkra ih napada: tada Alina nesvjesno oslobađa čudne moći i tjera volkre svjetlošću. Otkriveno je da je ona prizivač sunca i sada jedina osoba koja može pokoriti the Fold.

“A nema ništa loše ni u tome da si gušter. Osim ako si rođen da budeš soko."

Preporučujem li knjigu?
Ako volite mračnu fantaziju i chosen one priče, mislim da će vam se svidjeti ova knjiga.

Moj dojam:
Dobra knjiga, kako god poprilično neoriginalna u trenutcima i ima mnogo prije viđenih dijelova radnje, ali je solidno napisana i ugodna za čitati.

Ocjena: ⭐️⭐️⭐️1/2⭐️

A.B, 1.L , PŠVP

# data[].attributes.body
Ovo djelo američke spisateljice Stephenie Meyer prvi je od pet dijelova serijala “Sumrak saga”. Tema prve knjige jest promjena života mlade djevojke Belle Swan nakon preseljenja k ocu u gradić Forks. Tamo kreće u novu školu gdje upoznaje zanimljivog mladića Edwarda koji će u potpunosti preokrenuti njezin život.

Osobno mi se ova knjiga jako dopala. Dok sam je čitala, bila sam u iščekivanju i osjećala sam napetost da saznam što će se iduće dogoditi. Svaka me pročitana stranica sve više uvlačila u priču do mjere da nisam bila u stanju ispustiti knjigu iz ruke. Najviše mi se svidjelo razvijanje radnje i likova. Iz vrlo poznate priče o novoj djevojci u školu, ovo se djelo razvilo u priču o ljubavi te fantastičnim likovima i događajima. Iako mi je ponekad Bella išla na živce svojim načinom razmišljanja, većinu sam vremena uživala u zanimljivoj radnji. Vrhunac djela i njegov kraj su me jako iznenadili. Tijekom cijele priče nisam mogla ni zamisliti kako će djelo završiti. (To ja zovem dobrom knjigom!)

Preporučam li ovu knjigu?

Da! Naravno da je preporučam. Preporučam je svakome tko voli bježati od stvarnosti u mjesto ljubavi i fantazije. Knjiga je pisana na način da je razumljiva današnjoj mladeži.Ova knjiga nije primjerena za malu djecu, no sigurna sam da bi većina tinejdžera uživala u njoj.

Ocjena: ⭐️⭐️⭐️⭐️

Karla Nazor, 1.l

# data[].attributes.body
The art of cycling autobiografija je najuspješnijeg australskog biciklista Cadela Evansa, biciklističke legende i pobjednika Tour de Francea 2011. godine.
Cadel donosi svoju priču i stajališta te govori o utrkama i trenucima koji su obilježili njegovu karijeru.
U rasponu od njegovih brdsko-biciklističkih dana ranih 1990-ih do vrhunca postolja Tour de Francea 2011. i kasnije, The art of cycling govori o ostvarenome potencijalu i ispunjenim ambicijama. To je također priča o dječaku iz australskog sela, čiji su fokus, talent i predanost osvojili elitni svijet međunarodnog biciklizma na „čist način” u biciklističkoj eri obilježenoj po dopingu i kontroverznim postupcima osvajanja utrka. Evans detaljno opisuje trijumfe, frustracije, treninge, pripreme, psihologiju sporta, utrke, svoje suvremenike, događaje i izazove koji su obilježili njegov život te svoju trajnu ljubav prema biciklizmu.

„Jednom mi je rekao: 'Nikada se ne svađaj s primitivcem, spustit će te na svoju razinu i pobijediti te svojim iskustvom.'“

Imamo li je u školskoj knjižnici?

Nažalost ne, ali to te ne treba spriječiti da je posudiš na internetu ili poslušaš u obliku audio knjige ako si u škripcu s vremenom.

Ocjena: ⭐️⭐️⭐️⭐️⭐

J️akov Svilokos

19 tj.

# data[].attributes.body
U romanu se isprepliću dvije radnje. U prvoj, starijoj radnji, jedan se dječak igra po kiši kada sretne klauna u kanalizaciji; klaun se predstavi kao Pennywise. Dječak pruži ruku klaunu te mu klaun odgrize ruku i dječak umire. Dječak je bio brat jednog od glavnih likova, Billa. Bill i “Klub luzera” zajedno pokušavaju shvatiti tko ili što ubija djecu u Derryu.
U drugoj radnji, koja se događa kada su svi odrasli, Pennywise se vratio u Derry i opet ubija djecu. Svi, osim jednog člana Kluba luzera, vraćaju se u Derry kada saznaju što se događa. Sada odrasli, Bill, Ben, Beverly, Richie, Eddie i Mike odlučuju ubiti čudovište.

„Najbolje lažemo kada lažemo sami sebi.”
„Eddie je otkrio jednu od najvećih istina. Odrasli su prava čudovišta, pomislio je."

Stephen King poznat je po svojim mnogobrojnim nagrađivanim trilerima, i ova knjiga nije iznimka. Dok sam je čitao, bilo je dijelova na kojima mi se krv zaledila. Stephen King na jedan odličan način prikazuje likove i dočarava nam njihove osobnosti. Svakako preporučujem knjigu svim ljubiteljima trilera i onima koji se žele prestrašiti.

Ocjena: ⭐️⭐️⭐️⭐️⭐️

Igor Petek, 1.l

Uređivano · 14 tj.

# data[].attributes.body
Priča o životu Elizabeth Zott, briljantne znanstvenice koja ima nesreću biti žena u Americi 1950-ih. Nakon propale akademske karijere kao kemičarke, Zott pronalazi uspjeh na nevjerojatnom mjestu: kao voditeljica televizijske kuharske emisije. Ova televizijska emisija nije samo obična emisija, već novi način uključivanja kemije u svakodnevni život. Umjesto da koristi trivijalna imena i običan pribor za kuhanje za svoje recepte, Zott koristi kemijska imena i laboratorijsku opremu i pribor, zabavljajući i educirajući tako mnoštvo obožavatelja koje joj emisija donosi. Tijekom života, također se bori s nejednakošću žena u društvu te radom kao mlada samohrana majka 50-ih godina.

„Kao ljudi, mi smo nusproizvodi našeg odgoja, žrtve naših blijedih obrazovnih sustava i oni koji biraju svoje ponašanje. Ukratko, svođenje žena na nešto manje od muškaraca i uzdizanje muškaraca na nešto više od žena nije biološki: to je kulturno. I počinje s dvije riječi: roza i plava. Odatle sve izmiče kontroli.”

Preporučila bih ovu knjigu svima, a pogotovo srednjoškolcima. Na zabavan i smiješan način vodi nas u život jedne inteligentne, no nekonvencionalne i beskompromisne žene koja, uz nevjerojatne uspjehe u području STEM-a, vodi televizijsku emisiju i sama odgaja kćer. Mislim da je Elizabeth Zott odličan primjer osobe kakve bi svi htjeli biti kad narastu. Knjiga je odlično napisana i zato bih je preporučila svima, a pogotovo mlađim djevojkama.

Ocjena: ⭐️⭐️⭐️⭐️⭐️

Tonka Marušić, 2.l Prirodoslovne škole Vladimira Preloga

(šk. god 2023./2024.)

# data[].attributes.headline
V. E. Schwab: Nevidljivi život Addie LaRue

# data[].attributes.subject
V. E. Schwab: Nevidljivi život Addie LaRue

# data[].attributes.body
Nikad se ne moli bogovima koji se odazivaju kad padne mrak

Na što smo sve spremni kada smo očajni? Što smo spremni poduzeti kako bismo mogli gospodariti svojom sudbinom? Koliko je naš otisak u svijetu nama važan? Što smo spremni platiti za slobodu?

Radnja povijesno-fantastičnog romana V. E. Schwab, objavljenog 2020., provlači se tijekom pet stoljeća. Na početku romana upoznajemo glavnu protagonisticu, Addie, te doznajemo što je proživjela i kako je bila živa preko tristo godina. Rođena u sedamnaestom stoljeću, nije imala riječi o svojoj budućnosti. Sve što je htjela jest osloboditi se okova života te je, u trenutku očaja, prekršila jedno važno pravilo: „Nikad se ne moli bogovima koji se odazivaju kad padne mrak“, sklopivši pogodbu s vragom. Cijena toga je velika. Tako nas knjiga vodi na putovanje stoljećima na kojem Addie pokušava ostaviti svoj trag u vremenu i prostoru. Nakon tristo godina, upoznaje mladića koji ju je zapamtio…
Ovaj gorko-slatki roman nas, uz zaplete, potiče na razmišljanje o moralu i smislu života, te ujedinjuje umjetnost i prikazuje različite događaje iz europske povijesti.

Lucija Presečan, 2.L, Prirodoslovna škola Vladimira Preloga

(šk. god. 2023./2024.)

# data[].attributes.body
Margo i Quentin, susjedi i prijatelji do devete godine kada nakon traumatičnog događaja ostaju samo
susjedi. Margo je popularna, pustolovna, i voli kršiti pravila, dok je Quentin „dobro dijete“, nema previše
uzbudljiv život i nikad ne bi prekršio ni jedno pravilo. Ipak ,kada mu se Margo jedne noći pojavi na
prozoru i pozove ga na ludu pustolovinu, učinit će sve kako bi mogao provesti malo vremena s njom.
Nakon pustolovine Quentin ne može dočekati vidjeti Margo u školi, ali što će napraviti kada sazna da Margo nije tamo? Ona je nestala, ali htjela je da jr jedna osoba nađe, Quentin. Ostavila mu je tragove s pomoću kojih je on pokušava naći, ali hoće li to uspjeti?

„Ostavljala je male tragove, poput mrvica.“ - Quentin
„Trebao sam otkriti kakva je bila Margo kada nije bila prava Margo.“ – Quentin

Ovu knjigu preporučam svima koji vole zagonetne priče s preokretima radnje, ali i onima koji vole ljubavne priče. Knjiga je lako čitljiva i jednostavno se pronaći u likovima. Iako je napisana za mlađu
publiku, mislim da bi se sviđala i starijima kako bi se vratili u svoje mlađe dane. Knjiga nam pokazuje kako svatko ima drukčiji pogled na isti svijet i stvara svoje verzije istoga. Ipak, kada obratimo više pozornosti na tuđe misli i dovoljno dugo gledamo tuđu verziju, moći ćemo stvarno upoznati tu osobu. Ovo je knjiga o kojoj nećete moći prestati razmišljati danima.

Ocjena: ⭐️⭐️⭐️⭐️⭐️

Kaja Košutić, 2.l
(šk.god. 2023./2024.)

# data[].attributes.body
Tri kronologije ovoga romana prepliću se govoreći nam o uznemirujućoj povijesti „pratitelja“. Iako je u sadašnjosti smještena u mentalnoj bolnici, Elsiena kletva veže se uz vilu koju je naslijedila muževom oporukom. U oronuloj kući društvo joj prave naporna sestrična i drvene figurice koje je našla na tavanu. Roman napreduje u sve veće stanje uznemirujućeg, od trenutka kada Elsie primijeti da je oči figurica prate. Ti komadi drveta pojavljuju se na mjestima gdje nisu bili ostavljeni, a nekoliko iznenađenih lica zamjenjuju mračniji događaji.

Ono što čini ovaj roman posebnim, usprkos klišej temi uklete kuće, jest koliko živo je autorica prikazala likove. Cijenim gotički ton koji je sveprisutan u djelu, posebice što je postignut upotrebom potpuno razumljivih riječi.

„Prava kazna nije bio zatvor, već ljudi s kojima sam zapela.“

Preporučam li knjigu? Ako volite žanr supernaturalnog horora -  onda definitivno! Smatram da morate prihvatiti te ideje da biste mogli u potpunosti uživati u radnji. S druge strane, ono što je meni kao ne-fanu ostalo u sjećanju, jest kvalitetna naracija. Potičem svakoga da uzme ovu knjigu i da joj priliku!

Ocjena:

Isabella Dumić, 1.L

# data[].attributes.headline
Celeste Ng: Sve što vam nikada nisam rekla

# data[].attributes.subject
Celeste Ng: Sve što vam nikada nisam rekla

# data[].attributes.body
Neobičnu smrt jedne mlade djevojke pokušava razriješiti njezina obitelj.
Lydia je sa svojom kinesko-američkom obitelji odrasla u malom gradu u Ohiju tijekom 70-ih godina 20. stoljeća. Bila je najdraža od troje djece. Njezini roditelji željeli su da Lydia postigne sve što nitko nije: majka želi da bude poznata doktorica s dobrom edukacijom, a otac da bude popularna i socijalna djevojka, za razliku od njega.

,, Stvari koje ostanu neizgovorene često su stvari koje vas izjedaju - bilo zato što niste imali priliku reći što mislite ili zato što vas druga osoba nikada nije čula, a to je zaista željela.”

Preporučujem li knjigu? DA!

Ovaj roman na jedan intrigantan način pokazuje put usamljenosti, neshvaćenosti. Tijekom cijele knjigu mi, čitatelji, uz same likove knjige pokušavamo shvatiti značenje obitelji i doma. Knjiga nam pokazuje kako je zapravo teško shvatiti druge, pogotovo kada postoje kulturne razlike u obitelji.
Ovaj roman svakako preporučujem svima koji žele, uz jedan moderan primjer, saznati kako je to živjeti u tako različitoj obitelji, živjeti u svijetu punom predrasuda. Ako se vi nalazite u jednoj takvoj situaciji, ovaj roman će vam pomoći shvatiti da niste jedini…

Ocjena: ⭐️⭐️⭐️ ⭐️

Dora Krković, 1.l, Prirodoslovna škola Vladimira Preloga

2 tj.

# data[].attributes.body
Lažljivac među nama, prvi nastavak istoimenog serijala, djelo s burnim početkom, a još burnijim krajem natjera vas da razmišljate o idealima našeg svijeta te kritičnosti i pritisku medija na mlade. Naizgled komplicirana radnja ovoga trilera prenesena je riječima modernog žargona mladih koji pojednostavljuje događaje do naše razine shvaćanja te se zbog toga tijekom knjige zapitamo jesu li riječi koje čitamo napisane na papiru ili izum naših vlastitih misli.

Tijekom čitanja ove knjige, uranjamo svoje misli u svijet četvorice naizgled nespojivih likova, Bronwyn, Addy, Nate i Coopera, koje je odjednom spojila sudbina nezamislivim događajem, smrću dječaka na produžnoj nastavi nakon koje oni postaju glavni osumnjičenici za ubojstvo. Oni se sastaju kako bi pokušali razotkriti ubojicu i tako upadaju u mnoge probleme koji im mijenjaju živote, ali i njih same.

CITATI:

,,Stvari će se pogoršati prije nego što postanu bolje.“

,,Znam kako je to govoriti laž toliko često da postane istina.“

Događaji u djelu prikazani su perspektivama različitih likova tako se da svatko može pronaći bar u jednome pogledu ili mišljenju lika te tijekom napetih situacija poistovjetiti s njihovim stavovima o životu. Iako naizgled u mnogim situacijama ,,gube tlo pod nogama“ i ne uspijevaju razriješiti svoje probleme, putovanje postaje zanimljivije za čitatelja dok odlučuje kojemu će liku uistinu vjerovati. Tako da, ako ste ikada htjeli zaboraviti na vlastite probleme, a i saznati kako ljudi prolaze i na koje se inovativne načine rješavaju svojih: preporučam vam da pročitate ovu knjigu (a pogotovo ako idete u srednju školu te vam nedostaju zanimljivosti i drame društvenog života između učenja za ispite).

Paulina Crnčević, 1.L

# data[].attributes.body
The art of cycling autobiografija je najuspješnijeg australskog biciklista Cadela Evansa, biciklističke legende i pobjednika Tour de Francea 2011. godine.

Cadel donosi svoju priču i stajališta te govori o utrkama i trenucima koji su obilježilji njegovu karijeru.

U rasponu od njegovih brdsko-biciklističkih dana ranih 1990-ih do vrhunca postolja Tour de Francea 2011. i kasnije, The art of cycling govori o ostvarenome potencijalu i ispunjenim ambicijama. To je također priča o dječaku iz australskog sela, čiji su fokus, talent i predanost osvojili elitni svijet međunarodnog biciklizma na „čist način” u biciklističkoj eri obilježenoj po dopingu i kontroverznim postupcima osvajanja utrka. Evans detaljno opisuje trijumfe, frustracije, treninge, pripreme, psihologiju sporta, utrke, svoje suvremenike, događaje i izazove koji su obilježili njegov život te svoju trajnu ljubav prema biciklizmu.

„Jednom mi je rekao: 'Nikada se ne svađaj s primitivcem, spustit će te na svoju razinu i pobijediti te svojim iskustvom.'“

Imamo li je u školskoj knjižnici?

Nažalost ne, ali to te ne treba spriječiti da je posudiš na internetu ili poslušaš u obliku audio knjige ako si u škripcu s vremenom.

Ocjena: ️️️️

J️akov Svilokos

# data[].attributes.body
No Longer Human poluautobiografsko je djelo koje istražuje kako je to osjećati se potpuno odvojenim od društva. Yozo, protagonist romana, osjeća se kao da je u sukobu sa svima oko sebe, smatrajući sve u vezi s čovječanstvom neprirodnim i neshvatljivim. Kako bi se nosio s tim teretom, postane ,,klaun” u nadi da će sakriti svoje otuđenje.

Nije vesela knjiga, a kamo li laka knjiga. Opisuje misaoni proces depresije do nelagodnih detalja te su mizantropija, mizoginija i nasilje često prisutni, zagušljiva motivi.

Izrazito depresivno, ali fascinantno iskustvo. Osjećao sam se prazno nakon čitanja. Nije knjiga za sve, to sigurno. Preporučio bih ako vam ne smetaju mračne teme.

Četiri zvjezdice

K.B., 1. razred, Prirodoslovna škola Vladimira Preloga

# data[].attributes.body
Roman govori o životu djevojke Liz Buxbaum. Ona zamišlja da je njezin život romantičan film te ga pokušava tako i živjeti. Tijekom djetinjstva družila se s nekoliko djece u svojem susjedstvu: s Jocelyn (Joss), Wesom, Michaelom te dvojicom braće blizanaca. Liz je oduvijek smatrala Michaela privlačnim te je odlučila učiniti nešto oko toga. Naravno, nije to mogla učiniti sama te je zato tražila pomoć susjeda Wesa, s kojim se svaki dan svađala oko parkirnog mjesta. Nažalost, ništa se nije odvijalo prema njezinu planu.

Ovo se djelo mnogima svidjelo zbog toga što se u njemu često spominju poznati filmovi te stihovi popularnih pjesama, a najzanimljivije je što je prva rečenica svakoga poglavlja neki citat iz romantičnih filmova.

„Ona. Nije. Ti.“ – Wes Bennett

„Od mržnje do ljubavi. To je naša priča, Buxbaum.“ – Wes Bennett

„Ja ne bih trčala kroz željezničku stanicu za Michaela, ali učinila bih to za Wesa.“ – Liz Buxbaum

Predlažem li ovaj roman? Naravno! Pogotovo onima koji vole romantične priče. Ovo djelo je ugodno za čitanje, nema neprimjerenih dijelova, lako i brzo čitljivo, odnosno nema puno riječi koje nama, djeci, nisu poznate te smatram da bi većina mladih, pa čak i odraslih, uživala čitajući ovo djelo. Znam da ja jesam. 😁

Ocjena: ⭐⭐⭐⭐⭐

Petra Golub, 1.l

# data[].attributes.body
Hari Seldon relativno je nepoznat, neuspješan matematičar. Teško je i biti uspješan kada se ljudska rasa razvila dovoljno da nastani nekoliko milijuna planeta.  Ipak, to se mijenja kada on otkriva način za matematičko predviđanje budućnosti. Ubrzo nakon toga, odgovornost za opstanak svemira stavljena je na njega i on mora usavršiti ovu tehnologiju dok ga vođa ovog multiplanetarnog empirija lovi.

„Hej, mali, neki Gradonačelnici su gospoda, a neki dame. Stavi si to pod poklopac i pusti da prokuha."

Preporučam li knjigu? Da, apsolutno. Iako stil pisanja knjige nije jako poseban, autor nevjerojatno dobro stvara dijaloge prikladne likovima. Knjiga briljira zahvaljujući svojoj radnji i svijetu u kojem se nalazi te ih autor nevjerojatno dobro povezuje. Preporučam ovu knjigu bilo kojem ljubitelju znanstvene fantastike.

Sara Dutour Sikirić, 1. l, PŠVP

# data[].attributes.body
„U vremenu kad dobar dio knjiga ima životni vijek od godinu-dvije, a onda čitatelji zaborave, čini se nemalom pobjedom književnosti da ova zbirka priča doživljava novo izdanje na svoj četrdeseti  rođendan.“ – dio je pogovora djela Čudovište Davora Slamniga. U Slamnigovim pričama šankovi oživljavaju i žderu šankerice, kreveti prijete progutati ljubavnike, a partvišima izrastaju zubi. Mnoge priče govore o ljubavi, koja je u Slamnigovoj verziji i lijepa i ružna, dirljivo romantična i brutalno realistična. Osim muško-ženskim odnosima, autor se bavi tako rečeno banana traumama iz djetinjstva o kojima priča u pripovijetci “Mama zna najbolje”.

Preporučujem li ovu knjigu?

Da. Ovakav „tip“ knjige idealan je ako volite djela uz koja se možete opustiti i nasmijati. Kao što i sam Slamnig kaže, „idealno bi bilo da se književno djelo može pročitati u jednome dahu.“; za njegovu zbirku potrebno vam je manje od jednoga dana kako biste je pročitali. Iako je njegova zbirka poprilično kratka (ima svega 100 stranica ), ipak će vam biti potrebno malo truda. Tijekom čitanja njegove pripovijetke „Mama zna najbolje“, svaku sam rečenicu isprva trebala dva puta pročitati.

“Nema više banane. Gura mi koru u usta, a kora je odvratna, trpka i gorka.” citat je koji dosta dobro opisuje Slamnigovu čudnu maštu i humor. Njegovo Čudovište zbilja je čudovišno, a prikladno je za sve dobne skupine, djecu, mlade, pa i djedove i bake.
Tena Hadžić, 4.s

# data[].attributes.body
Život mlade djevojke Mirjane velikog srca izuzetno je težak. Ona proživljava sve što nijedno dijete ne bi smjelo. Osjeća se fizički, psihički i emocionalno ugroženo. Knjiga mnogo spominje podređenost žena u prošlosti i njihovu nemogućnost odlučivanja o vlastitu životu. Govori i o temi domoljublja, Mirjanina pisanja koje joj je bilo zabranjivano i načinu života koji je željela voditi. Sve navedeno čitatelju stvara osjećaj žaljenja i suosjećanja te zgroženost Mirjaninim životom.

,,Nema joj puta do očeva srca, nema joj uvida u njegove osjećaje ni u misli.”

,,Mirjani se čini da nema ništa slasnije od ovog kruha i jaja.”

Preporučujem li knjigu?

Da! Ova je knjiga opsežno djelo koje se dotiče mnogih tema života ljudi danas i u prošlosti. Rečenice su sročene na vrlo lijep način, autorica koristi širok vokabular i djelo je kvalitetno napisano. Autorica, koju prepoznajemo u liku Mirjane, iznosi i činjenicu da joj nedostaje roditeljske ljubavi i nježnosti te ostale svoje privatne probleme, čime nas uči da bismo trebali biti zahvalni na svemu, pa čak i onome što smatramo nebitnim i malenim.

Ocjena: pet zvjezdica

Lara Paić, 1. d, Gimnazija Lucijana Vranjanina

# data[].attributes.body
Život četiriju sestara koje, potpuno različite, žive u zajedništvu i slozi međusobno se nadopunjavajući, uči nas mnogim životnim vještinama, ispravnim stavovima i načinima ponašanja. Odgajane su u duhu mira i sreće te učene kako je u životu najvažnije biti dobar i pošten čovjek. Autorica je roman napisala prema događajima iz vlastitog života, što ga čini još zanimljivijim.

,,Ove ste godine propješačile gadnu cestu, hodočasnice i putnice moje, posebno u zadnje vrijeme. Ali ste bile vrlo hrabre i svladale je, i čini mi se da ćete se uskoro riješiti bremena.”

Preporučujem li knjigu?

Da! Čitajući ovu knjigu, možemo se zabaviti, ali i steći mnoge životne vrijednosti i vrline. Priča je vrlo  jednostavna i realna, bez mnogo drame i pretjerivanja pa možemo neopterećeno čitati. Knjiga je pisana jednostavno, nema kompleksnih rečenica i zastarjelica, što nam također olakšava čitanje i omogućuje bolju uživljenost u djelo.

Ocjena: pet zvjezdica

Lara Paić, 1. d, Gimnazija Lucijana Vranjanina

# data[].attributes.headline
Joanna Goodman: Dom za neželjene djevojčice

# data[].attributes.subject
Joanna Goodman: Dom za neželjene djevojčice

# data[].attributes.body
Teška životna priča majke Maggie koja je, pod pritiskom društva u kojem živi i odrasta, bila prisiljena napustiti svoju kćer Elodie širi nam vidike, sprema na prihvaćanje i ne dopušta osudu. Činjenica da je knjiga pisana prema istinitom događaju pomaže nam da shvatimo ozbiljnost i težinu situacije, što nas čini suosjećajnijima i zahvalnijima na onome što sami imamo.

,,Naći ću te, pomisli, polako tonući u san. Obećanje je to dano samoj sebi, koliko i njezinoj novorođenoj kćeri. Vratit ću te i sve to ispraviti.”

Preporučujem li knjigu?

Da! Mislim da je knjiga izvrsna za ljude koji vole razmišljati o pročitanome, a ne shvaćaju knjigu samo kao zabavu. Knjiga ukazuje na mnoge svjetske probleme, što nas može potaknuti da ih uočimo i možda jednoga dana budemo ključna figura u njihovu rješavanju. Također, vrlo je emotivna i sjajno prikazuje dubok i neraskidiv odnos majke i kćeri.

ocjena: ⭐️⭐️⭐️⭐️⭐️

Lara Paić, 1.d, Gimnazija Lucijana Vranjanina

# data[].attributes.body
Kada čovjek doista nešto želi, cijeli se svijet uroti da mu se to ostvari."

Jedna od ključnih fraza koje se ponavljaju u Alkemičaru, iako zvuči kao da pripada posteru za inspiraciju, mogla bi biti istinita.
Knjiga prati dječaka dok putuje kroz pustinju i pokušava shvatiti ,,znamenje". Njegova će ga potraga dovesti do bogatstva daleko drukčijeg nego što je ikada zamišljao.
Alkemičar možda nije savršena knjiga, ali je pristojna bajka s kojom se svi čitatelji mogu donekle poistovjetiti. Međutim, pati od dosta problema, koji često štete priči i odvraćaju čitatelje.
Djelo vas ohrabruje da imate osobnu legendu koju morate živjeti. Jedini način da naučite jest da poduzmete nešto, a na tom će putu biti puno izazova, ali i nade. To je inspirativno štivo koje svakako preporučam pročitati bar jednom (osim ako apsolutno ne prezirete filozofske knjige).

Spašavaju li tema i pouka knjigu od svih njezinih mana? Uzmite knjigu u ruke i procijenite sami!

Ocjena: ⭐️⭐️⭐️

K.B., 1. razred PŠVP-a

Uređivano · 23 h

# data[].attributes.body
Kratki dijalozi starijeg čovjeka i desetogodišnje djevojčice te njihovi različiti pogledi na svijet otvorit će vam oči i dokazati da svijet nije baš onakav kakvim ga mi vidimo. Djetinje boli koje prenosi starcu omekšat će i najtvrđe srce i navesti vas na razmišljanje o životu i ispravnosti postupaka o kojima još jučer niste ni razmišljali. Knjiga je topla, puna suosjećanja i nježnosti i vrijedna čitanja.

,,Svatko treba da ima sestru i brata. Kad bi tako bilo, tada bi svima na svijetu bilo ljepše živjeti. Sve bi bilo veselije. Svatko bi uvijek mogao do mile volje razgovarati, smijati se, svađati se i igrati...”

,,Zato, što vaša djevojčica kao ni ja nema brata, nema sestricu i, kad vi i mama odete na posao, kada radite, gledate televiziju ili razgovarate s gostima, ona je strašno sama. Tako sama, kako vi, jer ste imali sestre i brata, nikada niste bili.”

Preporučujem li knjigu?

Da! Svaka stranica, svaka riječ i svako slovo ove knjige nosi nam dječje misli, misli najiskrenijeg i najneiskvarenijeg bića koje postoji. U svakoj toj misli krije se snažna poruka koja je potrebna svijetu, ali i svakom pojedincu koji u njemu živi. Potrebna je, dakle, i vama.

ocjena: pet zvjezdica

Lara Paić, 1. d, Gimnazija Lucijana Vranjanina

# data[].attributes.body
Korzet je povijesni roman engleske spisateljice Laure Purcell čija radnja nastoji spojiti i usporediti živote dviju žena u vremenu viktorijanske Engleske. Struktura se romana gradi na kontrastima vremena s pomoću likova – katolici i protestanti, Irci i Englezi, gospodari i sluge. Dorothea Truelove imućna je mlada žena koja je opsjednuta frenologijom (znanost koja zagovara ideju da čovjekova lubanja određuje njegov moralni karakter). Premda joj je otac protestant, ona je u tajnosti katolkinja. No, Dorothea se čvrsto drži svojih katoličkih uvjerenja i nastoji pomoći siromašnima. Iako nikad nije iskusila život u siromaštvu, već je, naprotiv, živjela u obilju i kao privilegirana članica društva, kao čitatelji preispitujemo njezine motive za pomaganje ženama u zatvoru Oakgate. Želi li Dorothea uistinu pomoći ženama koje su počinile zločin te se pritom upoznati s njihovim životima ili je njezin dolazak u zatvor motiviran željom za dokazivanjem vlastite znanstvene teorije i ispunjavanjem kriterija za ulazak u raj, ono je što nam roman nastoji otkriti.

Ovdje Vas, dragi čitatelju, ako već niste shvatili, moram upozoriti da je Korzet tmurna i teška knjiga koja ne pokušava ublažiti istinu o životu zlostavljanih žena toga doba i tjera čitatelja da se suoči s ravnodušnošću i odsustvom empatije vladajućih slojeva društva prema muci onih koje oni smatraju nižima od sebe. No, baš zbog svoje težine i kompleksnosti Vas i molim da ga pročitate jer ponekad se i trebamo suočiti s nečim uznemirujućim kako bismo vidjeli stvari drugačije. Ako ste spremni čitati o uznemirujućim, ali važnim društvenim temama, shvatiti način razmišljanja ljudi koje na prvu želite ošamariti i želite dobiti širu sliku viktorijanskog doba, onda svakako preporučujem ovaj roman.

Cijeli osvrt pročitajte u Gvaku!

Ivona Štefica-Mihanović, 3. a, Škola za grafiku, dizajn i medijsku produkciju (autorica i osvrta i likovnoga rada)

# data[].attributes.body
Ahilejeva pjesma temeljena je na Homerovoj Ilijadi. Knjiga, kroz Patroklove oči, govori o njegovu životu s Ahilejem. U knjizi pratimo kako njihova ljubav isprva klija, zalijevana skrivenim pogledima, brzim osmjesima i tajnim razgovorima te kako cvijeta u vezu jaču od života: „On je polovica moje duše, kako kažu pjesnici.“ Nažalost, odlaze u rat protiv Trojanaca, što je početak srceparajućeg kraja njihove priče. Sam kraj je nešto doista predivno: život i smrt, ljubav i bol; ali nakon svega, i vječni mir.

„Prepoznao bih ga u smrti i na kraju svijeta.“

Preporučam li knjigu? O, da!

Knjiga je predivno napisana i njezina je radnja prožeta emocijama. Kada sam počeo čitati knjigu, nisam očekivao ništa posebno, ali kako sam išao dublje i dublje, ostao sam zapanjen njezinom ljepotom. Smatram kako ne postoji knjiga koja dočarava istinsku ljubav toliko realistično poput ove. Lagao bih kada bih rekao da nisam proveo nekoliko sati jecajući nad krajem ove knjige.

Ovoj knjizi dajem 5/5 zvjezdica (dao bih i više kada bih mogao).

Teo Vračić, 4.e, PŠVP

# data[].attributes.body
Baš kao i prethodna knjiga ove spisateljice, Kirka je roman koji prepričava događaje grčkih junaka na nov i drukčiji način. Svi znaju (ako uopće znaju ovaj vrlo zanimljiv, ali zaboravljen lik) čarobnicu Kirku kao zlu vješticu koja je začarala Odisejevu posadu i okrutno ih pretvorila u svinje, no tko je zapravo Kirka? Ovaj roman priča njezinu neispričanu priču – tko je ona, što je sve prošla, koji su se sve slavni likovi iz grčke mitologije našli na njezinu putu te kako im je mnogima sudbina bila baš u njezinim rukama. Knjiga je puna neočekivanih susreta, zapleta i avantura, a možda najzanimljivija od svih jest Kirkino unutarnje putovanje psihološkim spletkama, zamkama i manipulacijama nemilosrdnih bogova koji je žele sputati u tome da postane jedna od najmoćnijih čarobnica ikad.

Preporučam li knjigu za čitanje?

Apsolutno! (Osobito ljubiteljima grčke mitologije ;)) Osim što roman radi puno poveznica među raznim grčkim mitovima, također zanimljivo prikazuje Kirkinu borbu sa svijetom bogova i smrtnika, kao i njom samom. Pokazuje koliko naša okolina utječe na nas tijekom cijeloga života te kako nismo i ne moramo biti ono što naša okolina misli da trebamo biti.

"It is a common saying that women are delicate creatures, flowers, eggs, anything that could be crushed in a moment's carelessness. If I had ever believed it, I no longer did."

Ocjena: 4/5

# data[].attributes.headline
Randy Pausch (s Jeffreyjem Zaslowom): Posljednje predavanje

# data[].attributes.subject
Randy Pausch (s Jeffreyjem Zaslowom): Posljednje predavanje

# data[].attributes.body
Ova knjiga po istinitom događaju za svakoga je tko je odrastao (ili još uvijek odrasta) bez roditeljske figure, za nekoga tko je zbunjen ili uplašen po pitanju svoje budućnosti... Ili  za bilo koga tko voli knjige koje će mu izmamiti osmijeh na lice dok ih čita. Randy Pausch bio je profesor na Sveučilištu Carnegie Mellon kada je 2006. saznao da boluje od raka gušterače. Fakultet na kojem je radio ima tradiciju da stari profesor koji odlazi u mirovinu ili jednostavno odlazi s fakulteta održi svoje „posljednje predavanje“ – govor kojim pozdravlja svoje učenike i s njima dijeli svoje Znanje. Zašto sam napisala znanje s velikim Z? Zato što to nije njegovo akademsko znanje o nekome predmetu, već znanje koje je stekao svojim životom, raznim iskustvima, pogreškama i avanturama. U svojoj knjizi  Randy govori o svojim emocijama i razmišljanjima koja mu prolaze glavom dok se uz svoga prijatelja Jeffreya sprema za posljednje predavanje. Vijest o raku osobito ga je pogodila jer je za sobom trebao ostaviti troje male djece i svoju voljenu ženu. Zato je i napisao knjigu: htio je da ga djeca po nečemu pamte te da se osjećaju kao da mu se mogu obratiti za savjet kada je teško. Također, dao je svoje predavanje snimiti da mu mogu čuti glas.

Pročitala sam opis knjige na internetu i pomislila „Njeh, ljeto je, probat ću je pročitat, što mogu izgubiti?“ Znam da ste milijun puta čuli kako netko kaže da mu je knjiga promijenila pogled na život, ali iskreno ne mogu naći bolju frazu koja opisuje moje iskustvo s ovom knjigom. Preporučam apsolutno svima! (P.S. snimka njegovog predavanja je još na YouTubeu tako da je obavezno pogledajte.)

„Zidovi od cigli su tu s razlogom. Zidovi od cigli nisu tu da nam ne dopuštaju da prođemo. Zidovi od cigli su tu da nam daju šansu da pokažemo koliko jako želimo nešto. Zato što su zidovi od cigli tu da zaustave ljude koji to ne žele dovoljno.“

„Bez obzira na to koliko su stvari trenutno loše, uvijek ih možeš pogoršati. U isto vrijeme, često je u tvojoj moći da ih poboljšaš.“

„Jon me upozorio da ponekad trebaš imati veliko strpljenje – i to čak i godinama. 'Ali na kraju,' rekao je, 'ljudi će ti pokazati svoju dobru stranu. Skoro svi imaju svoju dobru stranu. Samo nastavi čekati. Izaći će.'“

Ocjena: 12/10

Elena Grnčarovski, 4. s

# data[].attributes.body
Aza je šesnaestogodišnja djevojka koja prolazi kroz „rollercoaster“ emocija, strahova i opsjedajućih misli u borbi protiv vlastitog demona koji živi u njoj. Uz najbolju prijateljicu Daisy rješava misterij nestalog milijardera za kojeg se smatra da je u bijegu, a slučajno je baš Aza ta koja poznaje njegovog starijeg sina Davisa. Uz pomoć Davisa, Daisy, njene majke i dr. Singh, Aza se suočava sa svojim najvećim strahovima koje je koče da živi normalan život.

Djelo je ispričano kroz Azine oči te na taj način saznajemo da nije uvijek lako biti u svojoj koži iz koje bismo ponekad rado iskočili i nikad se ne vratili. Ali ne možemo, a ne može ni Aza. Azino iskustvo u borbi s njezinim demonom može nam pomoći da se naučimo boriti s našim demonima koji nas izjedaju. Zanimljiva priča koja pokazuje da kornjačama stvarno nikad nema kraja.

„Razmišljala sam o Davisovu dnevniku i onom Frostovom citatu: 'U tri riječi mogu sažeti sve što sam naučio o životu: On ide dalje.' "

Ena Topolko, 3.k

# data[].attributes.body
Khaled Hosseini, poznati afganistanski pisac, napisao je roman Gonič zmajeva koji je odmah nakon izlaska stekao veliku slavu među čitateljima. Radnja romana vrti se oko dvanaestogodišnjeg Amira koji prepričava svoje djetinjstvo u Pakistanu te djetinjstvo svojeg tada najbližeg prijatelja Hasana.

Amir i Hasan dvanaestogodišnjaci su koji žive u Pakistanu. Hasan je sin sluge koji služi Amirovoj obitelji, tj. njemu i njegovu ocu Babi već duži niz godina. Početak romana opisuje Amirovo i Hasanovo prijateljstvo tijekom njihova djetinjstva. Knjiga je lako čitljiva i jako zanimljiva. Ono što mi se najviše sviđa nagli su i neočekivani preokreti pa, ako ste razmišljali o čitanju ove knjige, pripremite se na emocionalne i srčane udare. Na Amirovom pogreške, ali i pogreškama svih likova, možemo naučiti kako biti bolji i pravedniji prijatelji, a time i bolji ljudi. Roman pokazuje kako neke stvari moramo naučiti na teži način.

Meni najdraži citat jest: “Ima načina da se sve popravi“, nosi poruku da u životu zapravo nikada ne znaš kada je kraj i da se treba boriti do kraja. Cijeli se roman temelji na tom citatu, na tome da se pogreške mogu ispraviti i da se ljudi mogu iskupiti za njih.

Nema druge riječi za opisati ovu knjigu osim: fenomenalna. Ako ste se našli u situaciji iz koje mislite da nema izlaza ili ako vam bitno prijateljstvo propada, pročitajte ovu knjigu. Otvorit će vam nova vrata te vas natjerati da na neke stvari gledate na skroz drugačiji način.

Lucija Grd, 3.s

# data[].attributes.body
Umorstvo u Rue Morgue djelo je američkog pisca Edgara Allana Poea. Djelo je kratka priča, a zbog radnje se smatra jednim od prvih krimića. Priča osim elemenata kriminalističke priče također ima, karakteristične za Poea, elemente horora.

Radnja se odvija retrospektivno pri čemu prepričava anegdotu koju je imao s Augustom Dupinom. Dupin je podrijetlom iz slavne i nekoć bogate obitelji koja je zbog nesretnih okolnosti spala na siromaštvo. Pisac prepričava kako su, razgovarajući o postolaru Chantilliyju, jedne noći došli do vijesti u novinama o umorstvu u Rue Morgue; truplo kćeri pronađeno je zadavljeno i natučeno u dimnjaku, a majci, Madame L'Espanay, prerezan je grkljan, smrskane su joj kosti te joj je glava otpala s ramena kad je truplo pomaknuto.

Na mjestu zločina naizgled nije bilo nikakvih dokaza koji upućuju na počinitelja zločina te nije bilo moguće odrediti tko je počinio ubojstvo, iako je priveden Adoplhe Le Bon. Dupin je predložio piscu da sami istraže ubojstvo te se upravo u toj istrazi vide tehnike koje se i dandanas koriste pri pisanju kriminalističkih djela, a samo ubojstvo ima jedan velik i pomalo komičan zaplet.

Tko je misteriozni ubojica? Kako je naš protagonist Dupin došao do rješenja ove zagonetke? Jedini način da saznate jest da pročitate ovo djelo koje definitivno mogu predložiti. Smatram da, osim što je zanimljivo vidjeti preteču danas vrlo popularna žanra krimića, također, priča je doista zanimljiva i napeta, a zaplet na kraju neočekivan.

,,Nije bilo ni traga Madame L'Espanaye, no u kaminu je uočena neuobičajena količina čađe: pretražen je dimnjak i iz njega je (užasno za prepričati!) izvučen, glavom nadolje, kćerin leš."

Ocjena djela: ⭐ ⭐ ⭐ ⭐ ⭐

Ivor Mihovilić, 3.s

# data[].attributes.body
Dvojica novinara ugledne izdavačke kuće Stern upoznali su Christiane kao svjedokinju tijekom suđenja muškarcu kojeg se teretilo za uživanje dječje prostitucije i plaćanje usluga heroinom. Tijekom nekoliko mjeseci obavili su s njom brojne razgovore koji su u ovoj knjizi otkrili šokantnu istinu o hororu H-scene.

Radnja nas vraća u sedamdesete godine 20. stoljeća u Gropiusstadt, četvrt na periferiji zapadnog Berlina, grada koji ubrzo tijekom desetljeća postaje narkomansko središte.

Christiane, trinaestogodišnja djevojčica, odnedavno stanovnik velikog grada, uslijed dolaska sa seoskog imanja osjeća se usamljeno i svom silom pokušava zadobiti priznanje svojih gradskih vršnjaka. Vođena željom za pripadnošću i dokazivanjem, upušta se u naizgled bezazlena iskustva s hašišem, no znatiželja i potreba za zabavom dovode je do analgetika, preko tableta i LSD-a pa sve do heroina. Slijede njena potresna iskustva s narkomanskom scenom i ovisnošću o heroinu za koju je plaćala svojim tijelom.

Christiane potanko opisuje svoja iskustva s heroinom i radom (radila je kao dječja prostitutka na kolodvorima i ulicama Berlina). Njene scene su uvijek popraćene kriminalom, nasiljem, sukobima s autoritetom i bespomoćnim roditeljima. Stanje se za Christianu naizgled poboljšava kada se, sa svojim dečkom Detlefom, koji je također ovisnik, pokuša odviknuti i maknuti s H-scene. Nažalost, ne uspijevaju u svom naumu te maštanje o odvikavanju postaje samo dio začaranog kruga ovisnosti i borbe protiv iste.

Preporučam li knjigu za čitanje?
Apsolutno! Istinita priča koja služi kao upozorenje mladima o opasnosti teških droga i na brutalan i direktan način prikazuje ovisnost i svu bijedu i jad koji dolaze u paketu s njom. Odvratne i tužne scene koje sam pročitala za cijeli su me život uvjerile u svima nama poznat stav: reci NE drogama! Međutim, zbog prirode cijele radnje i nekih scena, moram upozoriti sve one slabog želudca da razmisle dvaput prije otvaranja knjige.

„Tako smo, eto, posve automatski naučili da je sve ono što je dopušteno beskrajno dosadno, a sve zabranjeno veoma zabavno.”

Bernarda Husar, 2.k

# data[].attributes.headline
Mary Shelley: Frankenstein ili Moderni Prometej

# data[].attributes.subject
Mary Shelley: Frankenstein ili Moderni Prometej

# data[].attributes.body
Knjiga govori o svima poznatoj priči o Frankensteinu, ili? Priča o Frankensteinu bitno se razlikuje od hollywoodske zabavne imitacije strašnoga monstruma koji se rodio iz mrtvih. Ona počinje u ranom devetnaestom stoljeću na hladnom Sjevernom polu gdje pripovjedač opisuje svoj susret s Frankensteinom, čovjekom koji je stvorio to krvoločno biće koje hoće uništiti ljudske živote. Dakako. kada pročitate djelo saznat ćete stranu priče tog bića koje izvorno nije imenovano. Pokušavajući naći nekoga tko će ga shvatiti na ovom svijetu, i samo se razočaralo u ljudsku vrstu koja ga je vječito proganjala i nazivala pogrdnim imenima, dok i samo nije postalo bezosjećajno i bijedno te željno osvete. Možda je i zanimljiviji život znanstvenika Frankensteina koji će si svojom potragom za izvorom života, teškim i napornim radom jednom zauvijek uništiti život koji je volio i dovesti obojicu do samouništenja. Na kraju ćemo se pitati je li se ova katastrofa mogla ikako izbjeći.

Predlažem da zaboravite sve što ste mislili da znate o Frankensteinu i prepustite se romanu. Ovo djelo vrijedno je obožavanja i zaslužuje mjesto na listi najboljih klasika svih vremena. Kada i sam suosjećaš s likom iz knjige i razmišljaš o njohovim postupcima kao da se radi o stvarnim osobama, onda znaš da je knjiga dobra.

„ Ja bih trebao biti tvoj Adam, ali ja sam prije pali anđeo…“

„Život, iako je možda samo gomila tjeskobe, drag mi je i branit ću ga.“

Ocjena:
⭐⭐⭐⭐

Napisala: Iskra Bubaš, 2.k

# data[].attributes.body
Primo Levi talijanski je Židov kojeg su u II. svjetskom ratu Nijemci odveli u sabirni logor Auschwitz. U logoru je proveo godinu dana, a u knjizi opisuje svoje iskustvo Lagera: "kao da gledaju neku ludu dramu, u kojoj se na pozornici pojavljuju vještice, Duh Sveti i vrag", opisuje ophođenje njemačkih vojnika prema zarobljenicima, ali i međusobne odnose zarobljenika. Npr., bili su podijeljeni na Talijane, Poljake, Francuze, Grke, privilegirane (njemačke kriminalce), ne veterane i novake... Također priča o nepisanim pravilima ponašanja u logoru koja zatvorenici usvoje s vremenom, o Ka-Be (bolnici), industriji gume u kojoj je i sam radio kao kemičar.

Preporučujem li je?
Iako je malo teška za čitati, ne zbog jezika, već zbog piščevih doživljaja, svakako bih je preporučila svima koje zanima taj dio povijesti.

Ocjena:⭐⭐⭐⭐⭐

Napisala: Petra Šoda, 2.b

# data[].attributes.body
Milijunaš s ulice onaj je tip romana iz kojega već nakon pola pročitanoga poglavlja možete izvući pouku. Zamislite samo s kojim ćete brojem pouka (koje bi morale bar malo utjecati na vas) završiti ako pročitate djelo do kraja!

Ovo je priča jednoga dječaka sa zanimljivim imenom, koje obuhvaća čak tri vjere, Rama Muhhammeda Thomasa.

On je konobar koji, za razliku od većine, nije završio gimnaziju. Ne, još je gore. On se nije ni školovao. No zanimljivo je što se susreće s poznatom TV emisijom "Tko želi biti milijunaš" te ima priliku osvojiti milijun 💸.Knjiga ima 247 stranica, ali zapravo se ne čini tako. Zaboravit ćete na čitanje dok vas prizori i zanimanje za likove obuzmu.

Kao što sam rekla, nakon svakoga poglavlja izvučete nešto bitno. Ne morate biti nešto posebno pametni i tražiti pouke u djelu. One će vam doći same od sebe pa ćete se čuditi što se pitate: "Zašto mi je toliko stalo do izmišljenoga lika iz knjige?".

Priča o jednome mladiću, jednome kvizu i jednoj ljubavi probudila je u meni malo više skromnosti, zahvalnosti, mira. Ako mislite da je takvo nešto u posljednje vrijeme i vama potrebno--->izvoli,čitaj. Ili ako baš ne voliš čitati, pogledaj film...ali bolja je knjiga. Sjetila me da, iz kakve god sredine izašli, uvijek ćemo dobiti ono što zaslužujemo.

A sreća u malim stvarima stvarno je najbolja sreća. I ne morate se bojati da će prestati jer traje zauvijek.😁

"Čuda se ne ispituju."

"Laž i prevare svuda su oko nas, ali nas se to ne tiče."

Klara Ivić, 3.e

# data[].attributes.body
Različita je distopijski roman čija se radnja događa u neodređenoj budućnosti kada je svijet podijeljen u pet frakcija. Svaka frakcija predstavlja određenu vrstu ljudi pa su tako, npr., u frakciji Učenih, ljudi koji su fokusirani samo na učenje, u frakciji Neustrašivih, naglasak je na fizičkim i adrenalinskim aktivnostima, u frakciji Iskrenih uvijek se govori istina… Sa šesnaest godina mladi prolaze testiranje te odabiru frakciju u kojoj će nastaviti živjeti, a s time se suočava i šesnaestogodišnja Tris, nakon čega se njen život drastično mijenja. Polako shvaća negativne strane toga svijeta, a najtežu prepreku joj predstavlja to što saznaje da je Različita, a time i meta „nevidljivih“ lidera, dok ni sama ne zna te istražuje tko su uopće Različiti.

„Budim se oznojenih dlanova i s probadanjem osjećaja krivnje u grudima. Ležim u naslonjaču u prostoriji sa zrcalima.“

„Što ako mi kažu da nisam prikladna ni za jednu frakciju? Morat ću živjeti s ljudima koji ne pripadaju nijednoj frakciji. Ne mogu to.“

Različita je 1. dio trilogije Različita, jako je uzbudljiv i napet roman koji, kad jednom krenete, ne možete prestati čitati. Mnogi ga uspoređuju s „Igrama gladi“ pa, ako ste to čitali i svidjelo vam se, ovo je knjiga za vas!

Uostalom, ne moramo li i sami svako dana donositi odluke koje će odrediti našu budućnost, a da za njih još nismo spremni?

Preporučam li knjigu?
Da!

Ocjena:⭐⭐⭐⭐⭐

Napisala: Tara Turk, 3.s

# data[].attributes.body
Rock pjesnikinja Patti Smith napisala je vrlo emotivnu knjigu o ljubavi, smrti i borbi za život. Sumnjivi likovi u mračnim ulicama, slikari u usponu, propali pisci i neshvaćeni intelektualci koji tumaraju ulicama New Yorka, samo su neki iz lepeze živopisnih likova. Privremeno su boravili u hotelu Chelsea ranih sedamdesetih i među njima su se izrodila neka velika umjetnička imena. Smith je tako upoznala mladog Andyja Warhola, Salvadora Dalija, Janis Joplin i mnoge druge. Glavnu okosnicu knjige čini njezin odnos s mladim fotografom, Robertom Mapplethorpeom, kojega naziva „umjetnikom svoga života“. Ova netipična autobiografska proza tako se pretvara u memoare o dvoje mladih izgubljenih ljudi koje je spojila sudbina. Govori o njihovoj borbi za goli opstanak i strasti prema umjetnosti koja postepeno prelazi u opsesiju. Pratimo njihove uspone i padove i svjedočimo pravom rock and roll načinu života. Metamorfoza djevojke Patti Smith u rock zvijezdu događa se preko noći i tako priča poprima gotovo mitsku dimenziju. Smith od umjetnice na rubu egzistencije postaje dio društvene elite… no pod koju cijenu? Ako želite saznati, svakako pročitajte ovu zanimljivu knjigu. 😊

Lucija Švaljek, prof.

# data[].attributes.body
Natasha je djevojka koja vjeruje samo u znanstvene dokaze i nikada nije bila praznovjerna, a Daniel je uzoran sin i uvijek čini svoje roditelje ponosnima. Oboje žive u New Yorku i jednog se dana sretnu u trgovini glazbenim pločama ni ne pomišljajući da će se ponovno susresti taj dan, koji je bio vrlo bitan oboma. Natasha je išla na razgovor koji će odlučiti hoće li ona ostati u New Yorku, svom domu, ili će joj obitelj vratiti nazad na Jamajku, dok Daniela čeka intervju za posao liječnika koji njegove roditelje čini jako ponosnima. Tu dolazi do zanimljivog dijela gdje će Daniel Natashi, curi koja ne vjeruje ni u ljubav ni sudbinu, dati izazov: pokušat će je natjerati da se zaljubi u njega u jednome danu!
Hoće li uspjeti i kako će se priča nastaviti?Saznat ćete ako pročitate knjigu.

Preporučam li je za čitanje:
Da! Knjiga je stvarno zanimljiva i, kada jednom krenete, ne možete je prestati čitati.

Citat:
“Možda se zaljubljivanje u nekoga drugoga djelomično sastoji i od zaljubljivanja u samoga sebe. Sviđa mi se kako se ponašam kada sam s njom.”

Ocjena:
⭐️⭐️⭐️⭐️⭐️

Napisala: Ema Firi, 3.s

# data[].attributes.body
Djevojčica Lyra Belacqua odrasta sa svojim dæmonom Pantalaimonom na fakultetu Jordan u Oxfordu među učenjacima. Kada otkrije da njezin stric, poznati lord Asriel, radi na istraživanju zagonetne tvari zvane prah te paralelnog svijeta koji se nazire kroz polarnu svjetlost, u njoj se probudi želja da i ona ode na Sjever. Pojavljuju se nepoznati ljudi Sjevera koji otimaju djecu, ali kada joj otmu najboljeg prijatelja Rogera, zna da jednostavno mora otići. Na put je otišla s Jeđupima i svojim dæmonom spasiti Rogera i ostalu otetu djecu. Na putu saznaje istinu o sebi i svojim roditeljima te susreće oklopljene polarne medvjede, vještice, Žrtveno vijeće, Tatare…

„Evo, na ovoj palubi postoji milijun drugih svemira koji nisu svjesni jedan drugoga... Podignuo je krila i raširio ih prije no što ih je ponovno sklopio, - Eto, upravo sam se očešao o deset milijuna drugih svjetova, a oni o tome ne znaju ništa. Samo smo za otkucaj srca udaljeni, ali te druge svjetove ne možemo nikad ni dodirnuti, ni vidjeti, ni čuti, osim u polarnoj svjetlosti.“

Preporučam li knjigu?
Da! Roman je nepredvidiv te napet do samoga kraja. Odvest će vas u poptuno novi svijet, a možda i promijeniti pogled na ovaj.
Ocjena: 🌟🌟🌟🌟🌟

Marina Batan, 3.e

# data[].attributes.body
Njegovo ime je Enaiatollah Akbari i ima deset godina. Njegovo rodno selo u Afganistanu je palo u ruke nemilosrdnih talibana koji pustoše sve pred sobom. Plan je bio pobjeći s majkom u Pakistan, no igrom slučaja ostaje sam; vlastita majka prisiljena je na prodaju svoga sina. Kreće njegovo mukotrpno i opasno putovanje kroz Iran,Grčku i Tursku. Kao izbjeglica koja se mora snaći kako zna i umije, ulazi u vrlo realne i opasne situacije koje bi nekima oduzele život: plov preko uzburkanog mora u malome čamcu, vožnja i skrivanje ispod motora kamiona, spavanje ispod zemlje. Napokon, kao petnaestogodišnjak, dobiva politički azil u Italiji. Tijekom putovanja i prelaženja granica, Enaiat je često na rubu fizičkih i psihičkih snaga. Prelaženje granica opasno je po život, a surovi planinski putovi testiraju njegovu ustrajnost i želju za boljim životom.
Nemaju svi sreće kao Enaiat: na svojem putu susreće mnogo patnje, boli i smrti. U moru žive krokodili briljantna je priča o hrabrosti, ustrajnosti i borbi za život.

Preporučam li je za čitanje?
Naravno! Knjiga je jedna od onih s radnjom koja je posebna i vrijedna čitanja upravo zato što je stvarna, proživljena i odigrana u pravome životu. Knjiga je u meni pobudila emocije za koje nisam ni znala da ih imam, jednostavno je remek-djelo koje će vas očarati i nadahnuti da cijenite svoju svakodnevnicu. Knjiga nije dugačka i jednostavna je za čitanje. Uspjela sam je pročitati u nekoliko sati, a inače nisam osoba koja redovito čita. Ova knjiga mi je pred oči stavila surovu realnost nekih ljudi i situacija i u meni je razvila osjećaj empatije za potpune strance.

“Činjenica, eto, činjenica je da nisam očekivao da će ona doista otići. Nije da s deset godina, kad uvečer zaspiš, večer poput drugih, ni mračnija, ni zvjezdana, ni tiša ili smrdljivija od drugih, s uvijek istim pjevanjima mujezina, posvuda istih, koji zovu na molitvu…i kaže ti: tri stvari ne smiješ nikada učiniti u životu. Prva je uzimati droge. Druga je upotrijebiti oružje. Treća je krasti. Obećaj mi. “

Napisala: Bernarda Husar, 2.k

# data[].attributes.body
U ovo doba pandemije koronavirusa, svi smo se zaželjeli putovanja. Julie Caplin odvest će vas u Kopenhagen, u mali kafić „gdje sve miriše na cimet, vruća čokolada glatka je poput svile, a romantika čeka iza svakog ugla…“
Spisateljica Julie Caplin radila je kao voditeljica odjela za odnose s javnošću. Proputovala je skoro cijelom Europom i to ju je nadahnulo na pisanje romana. Ovaj roman napisala je u prvom licu i predstavila se kao Kate Sinclair. Kate je živjela i radila u Londonu gdje joj je posao bio jako težak. Zamjerila joj se kompanija u kojoj je radila jer joj je unaprjeđenje preoteo bivši dečko. Osjećala se shrvano i nesigurno. Pružila joj se prilika da posjeti Dansku i ondje ponovno pronađe smisao života. Danska se smatra najsretnijom zemljom na svijetu. Tamo se živi „hygge“ načinom života. Pitate se što je ta riječ na h? „Hygge“ je riječ na danskom za koju, da biste je razumjeli, trebate pročitati knjigu.

Preporučam li je za čitanje?
Ovu knjigu preporučam svima koji se žele opustiti, pobjeći od problema i odlutati mislima. Ako ste poput Julie Caplin koja voli dobru hranu, putovanja i romantiku, ova knjiga će vam se definitivno svidjeti.

Knjigu sam pročitala ovu zimu i jako mi se svidjela. Naučila me kako usporiti vrijeme i uživati u svakom trenutku u životu.

“Baš čudno, kako samo podnosimo razne gluposti. A onda jednoga dana počnemo razmišljati o tome i… poduzmemo nešto, pa nam se promijeni pogled na život.”

Ocjena: ☆ ☆ ☆ ☆ ☆

Napisala: Nola Bonačić-Dorić, 3.s

# data[].attributes.body
Ljubavna priča Ahileja i Patrokla

Ova knjiga prepričava mit o Trojanskom ratu i Ahileju, junaku iz antičke Grčke kojemu je jedina slaba točka bila njegova peta.
Knjiga nije napisana iz Ahilejeve perspektive, nego Patroklove, dječaka koji odrasta uz Ahileja. On nije bio savršen sin u očima svoga oca, nije bio ni dobar borac ni heroj. Otac ga je poslao u drugo kraljevstvo da bi postao borac. Tamo upoznaje Ahileja i vrlo brzo postanu prijatelji, a uskoro njihovo prijateljstvo prerasta u nešto više. Posebno je istaknuto kako heroji ne mogu biti i uspješni i sretni. Ahilej se zakleo kako će on biti prvi heroj koji će imati titulu Aristos Achaion (najbolji od Grka) i da će biti sretan te da će ostatak života provesti s Patroklom. Ahileja pozivaju u rat protiv Troje jer je on najbolji ratnik njihove generacije. Rat traje deset dugih godina i on ne ispituje snagu ratnika, nego i vezu između Ahileja i Patrokla.
Sviđa mi se to što doživljavamo priču kroz Patroklojeve oči. Znamo da će Ahilej postati jedan od najboljih ratnika u povijesti i zanimljivo je vidjeti kako se osjeća osoba koja ne vidi Ahileja samo kao ratnika i heroja.

Preporučam ovu knjigu svima koji vole ljubavne tragedije i mitologije.

“Imenuj jednog heroja koji je bio sretan.”

Osvrt napisala učenica 2.k razreda

# data[].attributes.body
Beata je šesnaestogodišnja tinejdžerka. Trenira balet, svađa se s roditeljima koji je ne razumiju i lupa vratima od sobe. Roditelji je samo sputavaju na cilju do njezinih snova pa odlučuje pobjeći od kuće iz inata. Ništa novo, zar ne? To su mislili i Beatini roditelji dok su je do kasnih noćnih sati čekali da se vrati kući. I dok su je sutradan čekali da se pojavi na baletu. No Beate nije bilo. Ni taj dan, ni sutradan, ni dan poslije toga. Beata je oteta… Ili?
Gdje je Beata? temelji se na višeslojnoj kriminalističkoj fabuli, a istodobno je i psihološki, socijalni i ljubavni roman (za svakoga ponešto). Meni  se najviše usjekla Beatina bespomoćnost pri kraju romana koja izaziva jezu i osvješćuje da ono poznato „ne pričaj sa strancima i izbjegavaj tamne uličice“ ipak ima nekoga smisla. Knjigu bih preporučila svima otvorenijeg uma jer se autorica dotiče gotovo svih tema današnjice (ponajviše onih koje volimo izbjegavati), od migrantske krize i trgovine ljudima preko homofobije do pobačaja i autizma.

Ocjena: 4.5/5 zvjezdica jer su kriminalistički romani općenito malo predvidljivi (ili samo previše gledam krimi-serije).

„ …Djeca koja pobjegnu od kuće u potrazi su za onim što nikada neće naći. Pitao se bi li to mogla biti prva rečenica budućeg romana. Je li dovoljno poticajna? Budi li znatiželju?“

Antonia Kurtović, 4.l

# data[].attributes.body
STRAH JE SMRT RAZUMA

Roman i filmska adaptacija Denisa Villeneuvea

Na što prvo pomislite kada čujete riječ znanstvena fantastika? Možda pomislite na filmski serijal Star Wars ili Star Trek? No, ako vas više zanimaju knjige, sigurno vam na pamet padne Dina. Kako je i zbog čega roman star pedeset godina postao jedan od najpoznatijih znanstveno-fantastičnih romana svih vremena i što bi nova filmska adaptacija Denisa Villeneuvea mogla značiti za ovaj kultni klasik?

ARRAKIS-DINA
Dina je znanstveno-fantastični roman američkog autora Franka Herberta, objavljen 1965. Početak se Dine ne razlikuje toliko od početka Igre prijestolja ili drugih fantastičnih i povijesnih romana danas. Dvije plemićke kuće bore se za prevlast u feudalističkom svemirskom carstvu uopće ne mareći kako njihove svađe i političke odluke utječu na narod. No, u pozadini svega ovoga, Paul Atreides, sin baruna Letoa Atreidesa, sanja kriptične snove i počinje se bojati svoje „grozne sudbine“. Kada se mi kao čitatelji napokon snađemo u ovoj priči o dvorskim spletkama, kriptičnim i zasad ne toliko bitnim snovima, Dina nas katapultira u priču o sudbini, vjeri, ljubavi, budućnosti i svemirskoj drogi. Može li čovjek pobjeći od svoje sudbine? Zašto slijepo pratimo druge kada kažu da imaju sve odgovore? Slabi li nas ljubav ili nas jača? Kako naše odluke djeluju na budućnost? Drugi se dio knjige bavi svim navedenim, ali mnogim drugim egzistencijalnim pitanjima i razlog je zbog kojega je Dina postala tako popularna i utjecajna knjiga, ali je i onaj dio romana s kojim čitatelji imaju najviše poteškoća te zbog toga odustaju od čitanja, misleći da je Dina samo Igra prijestolja u svemiru.

Ivona Štefica-Mihanović, 2.a, Škola za grafiku, dizajn i medijsku produkciju

30. RUJNA

# data[].attributes.body
Ovo je priča o mudracu zvanom Milo. Počinje onoga dana kada ga je pojeo morski pas.“
…jer svaka priča neka započinje uvodom. Naše priče vođene su raznim putovima i puteljcima. Ali onda, ali onda… što li se dogodi kada zatvorimo oči? Kada dođe posljednja točka u našoj priči? Kada u potpunosti dopustimo tami da nas proždre?
Ništa.
No, hajde! Nemojte se rastužiti, ipak imate šansu 10 000 puta iznova se roditi, a u tih nekoliko puta morate dosegnuti Savršenstvo.
Što je Savršenstvo? Za svakog je ipak to nešto drugo, nešto posebno. To može biti stjecanje sve mudrosti koju ljudski rod nudi, ili možda popiti toplu šalicu čaja dok gledate izlazak Sunca, ili možda plesati na kiši, ili otkriti tajnu besmrtnosti, ili otkriti magiju. Stvarnu magiju! Na kraju, kakvu god tajnu otkrili, na kraju, na kraju, ona možda nikome neće značiti. Ali za jednu dušu, za jednu osobu zvanu Milo, Savršenstvo je nalaziti su u toplim rukama svoje ljubavi.
U redu.
Ako vas zanima kakav je osjećaj čitati nešto poput ovog… možda je onda to baš vaše Savršenstvo.

Ocjena: Savršeno/Savršeno.

,,Potoci i struje bili su njegove ruke. Oluje njegov glas. Mjesec i zviježđa njegove hirovite misli i raspoloženja.“

Napisala: Mirta Dušević Šlehta, 1.b

# data[].attributes.body
Roman Nerve objavljen je 2012. godine i savršeno je štivo za sve ljubitelje tehnotrilera.
Žanrovski je određen kao fikcija za mlade, pustolovna fikcija i tehnotriler.
Priča prati tinejdžericu Vee koja se priključuje online igri izazova, NERVE-u, kako bi impresionirala svoju simpatiju. Njezin prijatelj Tommy ukazuje joj na opasnosti koje joj takva igra može donijeti, no ona sve to ignorira. Igra je “spoji” s još jednim igračem Ianom s kojim se upušta u niz riskantnih izazova koji će ih dovesti do samoga finala. U finalu se nalaze s pet drugih igrača, a njihov je zadnji izazov međusobno se upucati. Ian i Vee uspijevaju spasiti sebe i ostale finaliste te bježe. Vee i Ian prije bijega obećaju jedno drugome da će se ponovo sresti.
Na kraju Nervi Vee i Ian ostaju zajedno,  a Tommy pokušava doznati identitete pokretača igre. Priča završava Veejinim pronalaskom neobičnoga predmeta u kojem su se nalazile njezine stare cipele i poruka: “Nikada se neću zasititi gledajući te i ne mogu dočekati trenutak kada ćeš ponovo zaigrati.”
Dinamična radnja romana za mlade u nama budi propitkivanje smisla i vrijednosti reality emisija i online igara s kojima se svakodnevno susrećemo.
Meni se roman jako svidio jer je napet i uzbudljiv te bih ga svakako preporučila čitateljima koji vole izazov, nepredvidivost i put u nepoznato!

Ocjena: ⭐⭐⭐⭐⭐

Napisala: Marija Kralj, 2.l

# data[].attributes.body
Radnja započinje kada djevojka izranja iz šume u skoro polumrtvom stanju pa svima krene pričati horor kroz koji je prošla, no nitko joj ne vjeruje. Nakon nekoliko dana, iz šume izranja još jedan preživjeli te su nakon toga svi povjerovali u njezinu priču. Sve je upućivalo na jedan zastrašujući obrazac: netko otima parove, stavlja ih u situacije života i smrti te ih tjera da se međusobno ubijaju ili da budu ubijeni zajedno. Tu na scenu stupa Helen Grace, inspektorica s mračnom prošlošću, koja odluči uloviti tog sadističkog ubojicu. Ubrzo shvaća kako su preživjeli ključ do hvatanja ubojice.

Preporučujem li je?
Naravno. Ovo je jedan od boljih krimića koje sam pročitao u zadnje vrijeme i svakako je preporučujem svima koji vole kriminalističke serije, filmove i romane.

„Glas s druge strane bio je izobličen. Neljudski. Bila sam spremna preklinjati za milost, tvrditi da se dogodila užasna pogreška, ali odlučnost me iznevjerila kad sam shvatila da zna moje ime. Zanijemila sam i glas je nastavio - nemilosrdno, bez imalo emocija:-

Želiš li živjeti?

Tko je to? Što ste učin...

Želiš li živjeti?“

Ima li je u knjižnici?
Da!

Ocjena: ⭐⭐⭐⭐⭐

Napisao: Dominik Cvetković, 1.k

# data[].attributes.headline
Carol Gaskin: Vremenski stroj 8 - Marco Polo

# data[].attributes.subject
Carol Gaskin: Vremenski stroj 8 - Marco Polo

# data[].attributes.body
Ova je knjiga savršena za malo mlađe čitatelje (mlađe od mene J), ali, naravno, i za one koji uživaju u povijesti, pustolovini, napetosti i uzbuđenju. Knjiga je kompozicijski posložena tako da te odvodi u različita uzbudljiva vremena u prošlosti i na kraju svake pustolovine možeš otići na dva različita događaja oko srednjeg vijeka. Zanimljivo je što, na primjer, s pete stranice možeš skočiti na petnaestu stranicu. Pisana je i tako da pisac baš tebi govori i osjećaj je kao da si zapravo tamo usred toga događaja, ali najbolje od svega je to što ima puno slika.

,,Ova je knjiga tvoj stroj za putovanje kroz vrijeme. Ne čitaj je od korica do korica. Za koji trenutak dobit ćeš zadatak, specijalnu misiju koja će te odvesti u drugo razdoblje. Dok se budeš suočavao s opasnostima koje donosi povijest, vremenski će ti stroj često omogućavati izbor kamo da pođeš i što da učiniš.“

Preporučujem li je za čitanje?
DA! – svima onima koji ne vole klasike i lektire, a vole zabavu.

Ocjena: ⭐⭐⭐⭐⭐

Napisao: Goran Jandras, 1.k

# data[].attributes.body
Izbor je jedna od mojih najdražih knjiga. Dok je neki ljudi doživljavaju kao princezastu knjigu u kojoj su opisane djevojke koje žive da bi zadovoljile muškarce, mogu vam garantirati da ova knjiga nije takvoga tipa.

Veliki dio radnje vrti se oko socijalnoga statusa pa su tako likovi pripadnici plemstva, ali imanje privilegirani građani. U kraljevstvu Illéa građani su podijeljeni u osam kasta koje određuju njihov život. Najsiromašniji su ljudi u osmoj kasti; oni su robovi. Kraljevska su obitelj Jedinice; oni su najviša kasta u Illéi. Glavni je lik America Singer koja je Petica.

Kada je America ušla u Izbor s trideset i četiri drugih djevojaka, koje se natječu kako bi postale princeze Illée, moglo se vidjeti da je ona drugačija. Kako je odrasla u nižoj kasti, mora naučiti kako biti princeza, donositi dobre odluke i biti elegantna.

America se ne zna ponašati u skladu s ostalima na svečanim okupljanjima jer im nikada nije pristupila. Kada prvi put dolazi u palaču, osjeća se nelagodno i želi otići kući. Ona je otvorena i ne boji se izreći svoje mišljenje, čak ni pred kamerama.

Preporučila bih ovu knjigu svima kojima ponekad fali malo ljubavne fantazije.

“Ne, ne biram tebe ili njega. Biram sebe.”

Preporučam li je?
Da!

Ocjena: ⭐⭐⭐⭐⭐

Napisala: učenica 1.k

# data[].attributes.body
Ljubitelji Shakespearea možda će u naslovu ovog znanstveno-fantastičnog utopijskog romana prepoznati Mirandine riječi iz drame Oluja, a koje se u ovom djelu mogu shvatiti ironično. Dvije su knjige 20. stoljeća dale izrazito dosljednu viziju budućnosti ljudskog roda: jedna je 1984. Georgea Orwella izdana 1949. godine, a druga bez sumnje Huxleyjev Divni novi svijet izdan 1932. godine.

Radnja romana smještena je u 26. stoljeće, tj. 632. F. E. (Fordove ere). Oznaka vremena u romanu potječe od Henryja Forda, osnivača Ford Motor Companyja, koji je postao božanstvo: ljudi nose odjeću sa slovom T (prema Fordovu modelu T) i križaju se poput kršćana, ali bez gornjeg kraka križa.

Roman počinje opisom ljudskog mrijestilišta, mjesta gdje se uzgajaju ljudi iz embrija u epruvetama. Svi embriji tamo prolaze postupak bokanovskizacije, tj. različitog tretiranja u svrhu stvaranja kasta ljudi s određenom funkcijom u društvu.

Djelo me potaknulo na razmišljanje i promišljanje etičnosti pojedinih znanstvenih i medicinskih postupaka, ali i našeg sadašnjeg društva u cjelini.
Preporučam ovo djelo svima koji vole znanstvenu fantastiku ili žele preispitati svoje viđenje i usporediti ga s Huxleyjevim.

Ne želim udobnost, ja želim Boga, ja želim poeziju, ja želim pravu opasnost, ja želim slobodu, ja želim dobrotu. Ja želim grijeh.

Napisala: J. C., učenica PŠVP-a

# data[].attributes.body
Molim te, pazi na mamu vrlo je emotivna knjiga koja daje uvid u korejsku tradiciju i kulturu, a glavna je tema knjige uloga majke u obitelji i njezina požrtvovnost u odnosu majke i djece kao i u odnosu majke i supruga.
Iskreno, nije me privukao naslov knjige, i nisam imala preveliku želju za čitanjem knjige o mami ali upravo me moja majka motivirala da je pročitam.
Radnja knjige započinje kada se 69-godišnja So-nyo u velikoj gužvi na peronu podzemne željeznice u Seoulu odvoji od supruga te joj se od tada gubi svaki trag. Njena su djeca potresena i prestrašena. i to ne samo zbog mame, nego i zbog sebe jer nitko ne zna gdje bi mogla biti. Jedan od načina i pokušaja pronalaženja majke bio je i izradom letaka, ali tek tada se suočavaju s pitanjima koliko dobro poznaju svoju majku i suprugu jer niti nitko od njih ima njezinu sliku koju bi stavili na letak niti bi otprilike znao gdje bi ona mogla biti.
U sljedećim poglavljima knjige upoznajemo njezinu djecu i supruga u njihovim pojedinačnim pričama i iz njihove perspektive. Svi prolaze kajanje i bol i pronalaze krivnju u sebi. Međusobno se optužuju i svjesni su svojih pogrešnih postupaka, ali prekasno. Njihova majka podredila je svoj život odgoju, kao prava kućanica, u potpunosti se posvetila vlastitoj djeci i ustrajala na njihovu obrazovanju i školovanju, svjesna da im time život može biti puno drugačiji. Nije kukala, nije plakala, nije ih opterećivala time hoće li omati dovoljno hrane za svu svoju djecu. Unatoč svim teškim situacijama koje je imala sa suprugom, i za njega je uvijek i u svakom trenutku bila tu. Na žalost, svi su njenu ulogu tumačili običnom i normalnom do te mjere da nitko nije ni primijetio da je bolesna jer je brinula o svima u obitelji, pa nije smjela biti bolesna.

“Zato nije bilo važno volim li kuhati ili ne. Kad bih skuhala veliki lonac riže i manji juhe, nisam razmišljala o tome koliko sam umorna. osjećala sam se dobro znajući da će ta hrana završiti u trbuščićima moje djece.”

Ocjena: ⭐⭐⭐⭐⭐

Napisala: Mia Bilušić, 4.s

# data[].attributes.body
SURADNJA S KNJIŽNICOM BOŽIDARA ADŽIJE

Dobra ideja kako provesti vikend (osobito ako vani pada kiša)

Svibanj 2021. u Knjižnici Božidara Adžije mjesec je sporta. O sportu se često misli da služi (samo) za rekreaciju ili profesionalno zgrtanje novca, ali istina je i da je (glavni) razlog zašto bismo se trebali baviti sportom nekako zaboravljen. Stoga mi je izuzetno drago da možete zaviriti u katalog Knjižnica Grada Zagreba i vidjeti da je sport izuzetno važan za tijelo, koliko i za duh. Proučava ga se sa psihološkoga, sociološkoga, tjelesnoga i mentalnoga aspekta, ali i mnogih drugih aspekata, što potvrđuju naslovi: Rukomet, znanstveno istraživanje, Filozofija sporta, Sociologija sporta, Tjelesno vježbanje i zdravlje, Mentalni trening za sportaše, Umijeće vođenja borbe…
Popis svih dostupnih knjiga s temom sporta možete potražiti na poveznici https://bit.ly/3uhaH48 (nalazi se i u opisu profila), a više informacija o MJESECU SPORTA na Facebook stranici Knjižnice Božidara Adžije 😊.

Zahvaljujemo našoj dragoj kolegici Milkici Ursi, knjižničarki u KGZ-u, na ovim divnim preporukama.

# data[].attributes.body
Knjiga Labirint: Nemogući bijeg prvi je dio trilogije Labirint. Mjesto radnje knjige distopijski je svijet zastrašujuće budućnosti.
Svijet je spalilo Sunce i pokosila pandemija Baklje (The Flare) koja od ljudi učini zombije. Neki su se međutim uspjeli spasiti te sada pokušavaju otkriti lijek. Na početku upoznajemo Thomasa, glavni lik, koji se budi u nepoznatom okruženju s izgubljenim pamćenjem. Kako radnja napreduje, sve se više saznaje o tome gdje se nalaze, ali ne o tome zašto i kako su tamo dospjeli.

Preporučam li knjigu?

Da! – svima koji vole misteriju, napetost, znanstvenu fantastiku te dinamičnu radnju više od opisivanja. Pisac se više fokusira na samu radnju u knjizi, nego opise mjesta i likova pa je zato radnja dinamična. Pri čitanju se vrlo brzo upoznamo s likovima i njihovim pozicijama te ulogama u knjizi te se fokusira na sam bijeg iz labirinta u koji ih je stavio “ZLOPAK” (eng. WICKED). Čitajući knjigu, primijetila sam da se nekako zanemaruje logika toga kako su dospjeli tamo, čime pisac postiže misteriju i zainteresiranost.
Još jedna pozitivna stvar u vezi ove knjige je što se čitatelj vrlo lako može povezati s likovima.

“Thomas je užasnuto zurio u čudovišno stvorenje koje je išlo dugačkim hodnikom Labirinta. Izgledalo je kao ekperiment koji je krenuo strašno naopako...Žaler, dijelom životinja, dijelom stroj, kotrljao se i škljocao...Nastojeći ne razmišljati o tome, Thomas je načas zatvorio oči i usredotočio se na to da ostane miran i tih. Spodoba se i dalje približavala.”

Ocjena: ⭐⭐⭐⭐⭐

Napisala: Dušica Kasun, 4.s

# data[].attributes.body
Ovaj će vam roman predočiti brutalnost drugačijeg načina odrastanja. Napisan je po istinitom događaju, odrastanju Cristiane F. Svijet s kakvim ćete se susresti u knjizi prepun kr droge, kriminalnih djela, zlostavljanja, raznih vrsta ovisnosti i prostitucije. Nakon čitanja ovog romana primijetit ćete kvalitetu svojega života i shvatiti da su naši problemi, koliko god se nama činili veliki, zapravo mali.

„Bilo je trenutaka gdje sam sama sebi govorila:,, Stara imaš 13 godina, a već si bila na H.“ (H=heroin)

Izabrala sam ovaj citat jer u njemu Christiane osjeća grižnju savjest i preispituje se o svojim postupcima, što nam pokazuje da ni sama ne zna što radi i kako da prestane. Bila joj je potrebna pomoć, no, nažalost nikada je nije našla…

„Prilikom dviju kontrola, 1. i 13. travnja 1978., optužena se zatekla u predvorju kolodvora ZOO i kolodvora Kufurstendamm podzemne željeznice. U nje je pronađeno 18mg, odnosno 140,7mg heroinskog spoja."
Ovaj citat dio je optužnice protiv Christiane. Iz ovog citata vidimo kako je njezin boravak na kolodvoru imao veliki utjecaj na njen život i odluke. Jako se povezivala s ostalim ovisnicima s kolodvora i s njima krenula u mračni tunel ovisnosti.

Imamo li je u knjižnici?
Da!
Ocjena:
⭐⭐⭐⭐⭐
Napisala: Katarina Vuletić, 1.k

# data[].attributes.body
Radnja ove knjige vrti se oko djevojke Sophie Mercer koja otkriva da je vještica. Otac je zbog nezgode šalje u školu za vještice, vampire i vukodlake gdje se suočava sa svakakvim preprekama, lažima i šokantnim istinama. Ova knjiga meni je jedna od dražih jer se lako čita i to je knjiga koju sam pročitala više puta tijekom svoga djetinjstva. Prvi je dio fantastične trilogije (pročitala sam sva tri dijela, naravno).
Prvi sam put ovu priču pročitala kada sam imala 11 pa možete zamisliti moje oduševljenje i zainteresiranost za knjigu o čarolijama, metlama za letenje i vukodlacima.

Preporučam li je?
Da! Tinejdžerima koji ponekad žele pobjeći od stvarnosti i barem na tren živjeti u mašti.

"Svrha je Hekatine škole pružiti zaštitu i pouku djeci metamorfa,vještica i vila koja su se usudila otkriti svoje sposobnosti i time dovela u opasnost prodigijsku zajednicu u cjelini."

Imamo li je u knjižnici?
Da!

Ocjena: ⭐⭐⭐⭐⭐

Napisala: Lucija Grd, 2.s

# data[].attributes.body
Sofijin svijet roman je o povijesti filozofije. Nastao je iz Gaarderove želje da na pristupačan i lagan način
predstavi čitateljima razvoj filozofske misli od grčkih početaka do teorije o Big Bangu.
Knjiga je vrlo brzo nakon objavljivanja postala svjetski bestseler. Sofijin je svijet prava
književna poslastica za sve koji još uvijek traže smisao u svakodnevnici te odgovore na
vječna pitanja o postanku života i svemira.
Roman sam pročitala ovo ljeto i oduševio me. Pomogao mi je bolje shvatiti kako se pogled
na svijet tijekom povijesti mijenjao. Knjiga potiče zanimanje za filozofiju i samostalno
istraživanje velikih pitanja o svijetu i svemiru.

„U našoj metodičkoj sumnji nalazimo se trenutačno na suhom. Ne znamo čak ni mislimo li.
Možda se pokaže da mi jesmo misao, a to je nešto sasvim drugo nego osobno misliti.“
Preporučam li knjigu?
Da!
Imamo li je u knjižnici?
Da!
Ocjena: ⭐⭐⭐⭐⭐
Napisala: Nera Štrbac, 2.s

# data[].attributes.body
Cura na netu tinejdžerski je ljubavni roman koji je osvojio srca mnogih svojih čitatelja. Roman će vam se sigurno svidjeti jer, iako ne volimo to priznati, svi volimo dobru ljubavnu priču.
Radnja se događa u Brightonu, gradu na jugozapadnoj obali Ujedinjenog Kraljevstva gdje 15-godišnja Penny živi sa svojom obitelji i najboljim prijateljem Elliotom. Sve je bilo dobro dok Penny nije postala žrtva srednjoškolskog ismijavanja koje je pojačalo njezinu anksioznost. Njena obitelj pošalje ju u New York, gdje je njena mama dobila posao kao planer vječanja. Tada Penny upoznaje Noaha, unuka vjenčane ugostiteljice. Odmah su se zaljubili, ali se nakon vjenčanja Penny morala vratiti kući. Ne znajući što će sve poći po zlu, vesela Penny napredovala je kao osoba. Tada je sve pošlo nizbrdo. Ako želite saznati što se dogodilo na kraju knjige te kako je Penny riješila problem, otrčite u knjižnicu jer vas tamo čeka odgovor.
Preporučam li je za čitanje?
Naravno! Preporučam knjigu čitati dok pada kiša, uz dekicu i topli kakao, dok vam se srca otapaju od slatkoće.

"Ponekad se morate suočiti sa svojim strahovima da biste shvatili da zapravo nisu stvarni."

Imamo li je u knjižnici?
Ne, ali zato se može posuditi u bilo kojoj gradskoj knjižnici.

Ocjena:
⭐⭐⭐⭐⭐

Napisala: Majda Vidaković, 1.k

# data[].attributes.body
Ova me knjiga toliko ubila u pojam da sam htio uzeti strojnicu i izrešetat sve te svinje na farmi. Inače nisam nasilna osoba, bar mislim, nego je knjiga zbilja fascinantno opisala i prikazala komunizam. Tko god misli da su roditelji prestrogi prema njemu ili misli da je njegov život jadan, neka pročita ovu knjigu. Meni se iskreno uopće nije dala čitati knjiga niti sam neki fan knjiga, no ovu knjigu zbilja nisam mogao prestati čitati (a to mi se zbilja nikad prije nije dogodilo). Jedan i jedini razlog je jer sam je mrzio iz dna duše i fala Bogu da je kratko trajalo, knjiga se zbilja brzo pročita, jer bih nakon nekog vremena poludio.

"Sve su životinje jednake, ali su neke jednakije od drugih."

Preporučam li je za čitanje?

Preporučujem da depresivni ljudi ne čitaju ovu knjigu, a za sve ostale iz dna duše preporučujem.

Imamo li je u knjižnici?
Da!

Ocjena: ⭐⭐⭐⭐⭐

Napisao: Karlo Frketić, 1.k

# data[].attributes.body
Ovaj moderni bestseler govori o životu i smrti, i o tome da se junaci izbliza ne čine onakvima kakve smo ih uvijek zamišljali, da svijet nije mjesto u kojem se samo želje ostvaruju, i da istinska hrabrost ne mora uvijek biti spasiti čovječanstvo. Dvoje glavnih junaka, Augustus i Hazel, nakon što im je dijagnosticiran rak, susreću se u udruzi oboljelih od raka. Tamo ih povezuje ljubav jedno prema drugom te pružaju potporu jedno drugome na putu k ozdravljenju.

Preporučujem li je za čitanje?
Preporučujem knjigu za čitanje osobito onima koji vole ljubavne priče i prevrte u radnji. S obzirom na to da se radi o temama bolesti i smrti, knjigu je teško čitati, no nakon što ste je pročitali, imat ćete puno drugačiji pogled na svijet oko sebe. To je osobito vezano i uz trenutno prisutnu pandemiju gdje se situacije bolesti i smrti svakodnevno događaju. U tim situacijama čovjek treba sačuvati prisebnost duha i cijeniti svaki dan svoga života koji mu je omogućen.

„…Ali vjerujem u pravu ljubav, znate? Ne vjerujem da svi moraju paziti da se ne razbole ili slično, ali bi svi trebali imati istinsku ljubav dok su živi i ta ljubav bi trebala trajati barem do kraja njihovog života…“

Imamo li je u knjižnici?
Da!

Ocjena: ⭐⭐⭐⭐⭐
Napisao: Ante Vukoja, 2.s

# data[].attributes.body
Moderni roman koji prati staru škvadru s kvarta koja je zajedno odrasla, a to su Dombo, Roko, Crni i Tomi. Svi od njih su u kasnim dvadesetima. Odvažili su se na zajedničko ljetovanje u nadi da će se uspjeti zabaviti na jeftinim zabava u klubovima, konzumiranjem droga i smještaju u obiteljskoj kući Crnoga. Brzo uviđaju da više nisu tako složni koliko su mislili. Njihovo prijateljstvo čini se adolescentno, svatko od njih na svoj način preispituje svoje odrasle godine.

Preporučam li je za čitanje?
Da! onima koji ne vole čitati zato što je knjiga kratka i ubrzo će Vam postati zanimljiva. Knjiga je laka za čitanje, nema nepotrebnih zavrzlama i pisana je svakodnevnim jezikom. Oprez, spominju se teme poput droge, marihuane, abortusa i nesretnih veza. Likovi koriste vulgarizme u svakodnevnom govoru.

“Napisao joj je, u dijelu koji je zvučao kao oproštaj, da je ona bila najvažnija osoba u njegovu životu, da je od nje puno naučio, da je to kako su završili strašno,ali da to nije reprezent onoga što su oni zapravo bili. Onda se uplašio da će je to ganuti toliko da će se htjeti pomiriti, pa je ponovno zahladio ton, naglašavajući da i on misli da je najbolje da se rastanu.
Na kraju je imao nekoherentnu dijatribu, ali je njome nekako bio zadovoljan; bila je fina preslika svega što je Tomi u tom trenutku mislio.”

“Prema planu puta, sutradan su trebali putovati u Petrčane kraj Zadra na Seafort, festival elektronske plesne glazbe. Taj se festival organizirao tek treću godinu, i na tržištu festivalskih franšiza na Jadranu pokušavao se profilirati kao festival klase iznad pomalo prljavih i pučkih Dimensionsa i Ultre, trebao je privlačiti zreliju publiku koja se zna drogirati bez pišanja po zakutcima i pokušaja silovanja, koja će umjesto burgera pojesti baget s lososom.”

Imamo li je u knjižnici?
Uskoro!

Ocjena: ⭐⭐⭐⭐⭐

Napisala: Bernarda Husar, 1.k

# data[].attributes.body
Radnja romana vodi nas u 25. stoljeće, vrlo daleku budućnost, kao da nas pisac namjerno upozorava da ima dovoljno vremena za reakciju i spas.

Fahrenheit 451 znanstveno-fantastični je distopijski roman. Objavljen je još 1953. godine.

Distopijska književnost temelji se na predstavljanju budućnosti, prikazujući čitatelju vrlo često negativnu sliku društva, politike, ekologije, sociologije ili tehnologije.

Roman je polovicom prošlog stoljeća zasigurno djelovao zastrašujuće fantastično, ali istovremeno i realno jer je ta generacija svjedočila nuklearnom ratu pa je pisac uz još svježe ratne rane pridonio distopijskom dojmu. Čitajući ga 70 godina kasnije zaključujem da budućnost putuje brže od tijeka vremena. Današnje društvo pati od cenzura i kontrola vlasti; demokracije, pravo glasa i slobode drže se na klimavim nogama.

„… A sad, hajde, ti, drugorazredno piskaralo, povuci okidač!
Montag je samo rekao: – Nikad nismo palili prave…“

Preporučam li je za čitanje?
Da! – jer promjene koje se događaju ili nam uskoro slijede zahtijevaju glas razumnog čovjeka i reakciju mlade generacije koja mora nešto promijeniti.

Imamo li je u knjižnici?
Da!
Ocjena: ⭐⭐⭐⭐⭐
Roko Mandić, 1.k

# data[].attributes.body
Ovaj će vas roman doista potresti i otvoriti vam oči k skrivenom svijetu baleta i svemu što se skriva iza zavjesa i pozornice. Najljepša je poruka romana da ni najteže situacije neće razdvojiti dvije sestre koje pokazuju međusobnu ljubav te pokušavaju pobjeći od svoje loše sadašnjosti.

Ako bih trebao reći zašto mi se knjiga nije svidjela, onda je to zato što doista jest potresna, kao što je pisalo u samome sažetku. Jako je tmurna. Pokazala mi je da ono što mi vidimo na pozornici jest samo dobra strana baleta, dok ono iza sve te šminke, kostima i zavjesa jest ona strana koju vide sami plesači.

“Mi smo kćeri švelja i prodavača voća, ugljenarki i pralja, odjevene i našminkane da nalikujemo na nešto što nismo. Sve ove godine vježbanja, znoja i mučenja, bolnih mišića na kraju dana svode se na učenje kako varati – skakati s lakoćom koja ljubitelje kazališta navodi da zamišljaju kako smo kraljice Opere umjesto protuha s koljenima koja škripe i rebrima koja se vide, s vazda raskrvavljenim nožnim prstima. Katkad se ipak pitam je li najboljim balerinama to varanje barem malo stvarno, može li djevojka rođena kao puka sirotinja ikad postići čistu dražest u baletu.”

Preporučam li je za čitanje?

DA! – ali onima koji vole tmurne teme i skrivene tajne.

Ocjena:

⭐⭐⭐⭐1/2⭐

Napisao: Vedran Štefanac, 1.k

# data[].attributes.headline
Daniel Pennac: Od korica do korica: uvod u čitanje i tajne lektire

# data[].attributes.subject
Daniel Pennac: Od korica do korica: uvod u čitanje i tajne lektire

# data[].attributes.body
Mislim da je u Godini čitanja naprosto nezamislivo ne uzeti  u ruku ovu predivnu knjigu. Svakom je strastvenom čitatelju nepotrebno citirati poznatih 10 prava čitatelja francuskog pisca D. Pennaca jer ovo je djelo nezaobilazna lektira i biblija za sve knjigoljupce i one koji prate svijet knjige i čitanja. Morate se naprosto složiti s njim čitajući sva njegova opažanja vezana uz proces čitanja i sve transformacije nas kao osoba koje, uranjajući u svijet od korica do korica, prolazimo. Na šarmantan, duhovit i jednostavan način ovaj nas autor podsjeća na našu primarnu misiju kao jedinih pismenih bića na ovom našem prostoru. Mislim da je nepotrebno trošiti riječi o knjizi već vas sve pozivam na čitanje uz sljedeće motivirajuće citate iz knjige koji su ujedno i poziv, kako kaže Pennac, na zaboravljeni užitak čitanja:

„Opterećeni zahtjevima koji su pred nama, zaboravljamo ono najvažnije što nam knjiga tako obilno nudi, a to je užitak otkrivanja nove pustolovine, novih ljudi, situacije, običaja, zemalja i mišljenja.“

„Čitati ponovo, znači uživati u ponovnom susretu s onim što nam je drago, čemu smo se divili, a sada otkrili i nešto novo. Smisao čitanja jest u užitku, radosti druženja s nepoznatim čovjekom – piscem.“

Čitanje je intenzivno druženje s piscem, a njegove riječi poput melema liječe naše strahove, ublažuju našu tugu, otvaraju prostore naše mašte i izazivaju osjećaje kakve nam ni jedno drugo druženje ne može nadomjestiti“

„Glagol čitati ne podnosi zapovjedni način…Naravno uvijek možemo pokušati…

- U sobu i čitaj!

Ishod?

Nikakav.

Zadrijemao je nad knjigom.“

No vi svakako nemojte zadrijemati  nad ovom knjigom jer, kako kaže sam autor, vrijeme za čitanje, kao i vrijeme za ljubav, proširuje vrijeme za život.

V.B.

# data[].attributes.headline
Ransom Riggs: Dom gospođice Peregrine za čudnovatu djecu

# data[].attributes.subject
Ransom Riggs: Dom gospođice Peregrine za čudnovatu djecu

# data[].attributes.body
Gle, na naslovnici je knjige jako stara, originalna slika djevojčice koja levitira. Ako te to ne mami da ovo pročitaš, onda stvarno ne znam što bi moglo. Budimo realni: puno si na mobitelu, imaš vremena na pretek pa zašto ne bi probao nešto novo?

Dobar početak: "Dom gospođice Peregrine za čudnovatu djecu".

Ali zašto duljiti?

Zamisli jedan dosadno normalan svijet i glavni lik koji se samo želi maknuti od svega, i to toliko jako da misli da će mu eksplodirati u glavi. Meni to zvuči poznato, a tebi? Ali onda se dogodi nešto naprosto neobično. Otvoriš neki prastari album, vidiš gomilu nepoznatih lica, a sada ih možeš upoznati - oni za tebe postaju pravi ljudi, a ne pusta lica bez priča koja samo vidiš i zaboraviš, kao da nikada nisu ni postojala.

Ova knjiga je sve, samo ne normalna.

Nisu to bilo kakve priče, već one od kojih se naježiš i jednostavno zamisliš na duže vrijeme. Priče koje su samo još jedna misteriozna i mračna tajna povijesti - levitirajući ljudi lakši od zraka, vješti baratatelji vatrom, ljudi koji su postali nevidljivi ili oni što dižu mrtve u život te čudovišta koja su nam bliže nego što mislimo.

"Ne želim zvučati bezobrazno", rekao sam, "Ali što ste vi?"
"Mi smo čudnovati", odgovorio je, zazvučavši pomalo začuđeno. "Nisi li i ti?"
"Ne znam. Mislim da nisam."
"Baš šteta."

Preporučam li je za čitanje?
Da! - svima koji vole crno-bijelu povijest, romansu, daleke otoke...
Jrr tu su čudnovata djeca, gomila prastarih, pronađenih fotografija i vremena koja svi hvale, a sada ih napokon možeš i proživjeti.

Imamo li je u knjižnici?
Da!

Ocjena:
meni: ⭐⭐⭐⭐⭐
a tebi možda i: ⭐⭐⭐⭐⭐⭐

Napisao: Lorenzo Vujanić, 4.s

# data[].attributes.body
Dragi svi, mi smo 1.k, 2.s i 4.s, ali plan nam je još se širiti (kada vidimo kako nam ovo ide). Mi – VOLIMO ČITATI (), nekada čak i lektire. Želja nam je ovdje s vama podijeliti osvrte na sve knjige koje smo pročitali, reći vam što nam se u njima svidjelo ili zašto biste se trebali držati podalje od njih. Projekt smo osmislili još u prosincu, ali malo nam je potrajalo dok smo se organizirali pa je ispalo da ga počinjemo baš u Mjesecu hrvatskoga jezika koji je počeo 21. veljače, na Međunarodni dan materinskoga jezika. Uz pomoć naših knjižničarki dijelit ćemo s vama i podsjetnike na važne obljetnice, pitati vas što čitate ili dijelite li s nama naše mišljenje .

Evo još jednoga razloga zašto smo se baš u ovoj godini odlučili posvetiti čitanju – zato što pratimo trendove. Naime, Vlada Republike Hrvatske na sjednici je održanoj 30. prosinca 2020. podržala prijedlog Ministarstva kulture i medija da se 2021. godina proglasi Godinom čitanja.
Oni planiraju različite aktivnosti kojima će poticati čitanje (ovo je naša! ), a o svima ćemo vas obavijestiti, a bome se i uključiti u njih.

Popratite nas i na Instagramu iliii na stranicama knjižnice.

Nećemo više duljiti – bacimo se na čitanje!

Autorica je plakata draga i kreativna, talentirana Iva Pintar (1.k).